Тадбиркорлик субъектига нисбатан жиноят иши Қорақалпоғистон Республикаси, вилоят ёки Тошкент шаҳар прокурори розилиги билан қўзғатилади | NORMA.UZ\nТадбиркорлик субъектига нисбатан жиноят иши Қорақалпоғистон Республикаси, вилоят ёки Тошкент шаҳар прокурори розилиги билан қўзғатилади\n20.07.2018 йилдаги «Ўзбекистон Республикасининг Жиноят, Жиноят-процессуал ва Маъмурий жавобгарлик тўғрисидаги кодексларига ўзгартиш ва қўшимчалар киритиш ҳақида»ги ЎРҚ–485-сон Қонунни таҳлил қилишда давом этамиз. Унинг матни «Халқ сўзи» газетаси сайтида жойлаштирилган.\nЖиноят ишини қўзғатиш тартибини белгиловчи Жиноят-процессуал кодексининг (ЖПК) 331-моддаси бешинчи қисм билан тўлдирилди. Энди тадбиркорлик фаолияти билан боғлиқ бўлган фактлар бўйича тадбиркорлик субъектига нисбатан жиноят ишини қўзғатишга фақат Қорақалпоғистон Республикаси, вилоятлар, Тошкент шаҳар прокурорининг ёхуд Бош прокурор ёки унинг ўринбосарининг розилиги билан йўл қўйилади.\nМақола муаллифининг фикрича, мазкур нормани амалиётда қўллаш чоғида қуйидаги саволлар юзага келиши мумкин.\n1. Тадбиркорлик субъекти деганда ким тушунилади?\n«Тадбиркорлик фаолияти эркинлигининг кафолатлари тўғрисида»ги Қонуннинг 4-моддасига мувофиқ, тадбиркорлик субъектлари белгиланган тартибда давлат рўйхатидан ўтган ҳамда тадбиркорлик фаолиятини амалга ошираётган юридик ва жисмоний шахслардир. Яъни «тадбиркорлик субъекти» атамаси остида ҳам юридик, ҳам жисмоний шахслар (якка тартибдаги тадбиркорлар) тушунилади.\nБироқ Жиноят кодексининг 17-моддасига мувофиқ, фақат жисмоний шахслар жиноий жавобгарликка тортилиши мумкин. Юридик шахслар бундай жавобгарликка тортилмайди. Шу муносабат билан тадбиркорлик субъекти – юридик шахсга нисбатан жиноят ишини қўзғатиб бўлмайди. Буни фақат унинг мансабдор шахслари ва/ёки муассисларига нисбатан амалга ошириш мумкин. Киритилаётган нормада, афсуски, хўжалик юритувчи субъектлар раҳбарлари учун бундай ҳимоя аниқ назарда тутилмаган. Фақат унинг якка тартибдаги тадбиркорларга нисбатан амал қилиши шубҳасиз бўлиб қолмоқда.\n2. Қандай фактлар тадбиркорлик фаолияти билан боғлиқ ҳисобланади?\nТадбиркорлик билан боғлиқ бўлган жиноятларнинг аниқ рўйхати мавжуд эмаслиги сабабли «тадбиркорлик фаолияти билан боғлиқ бўлган фактлар бўйича» формулировкаси анча кенг талқин қилиниши мумкин.\nГап шундаки, ўша «Тадбиркорлик фаолияти эркинлигининг кафолатлари тўғрисида»ги Қонуннинг 3-моддасига мувофиқ, бу тадбиркорлик субъектлари томонидан қонун ҳужжатларига мувофиқ амалга ошириладиган, ўзи таваккал қилиб ва ўз мулкий жавобгарлиги остида даромад (фойда) олишга қаратилган ташаббускорлик фаолиятидир. Жиноят ҳуқуқи соҳасида даромад олиш мақсади ғаразли ният – содир этилган жиноятдан моддий ёки мулкий тусдаги бошқа наф олишга интилиш ёхуд моддий харажатлардан қочишни кўзлаш билан тавсифланувчи мотив сифатида баҳоланиши мумкин. Яъни даромад олишга интилиш ва ғаразли ниятлар аралаштириб юборилади.\nМасалан, давлат рўйхатидан ўтган якка тартибдаги тадбиркор фаолият турини амалга оширади – «ҳаммом ва сауна хизматларини кўрсатади». Даромадларини кўпайтиришни кўзлаб, у ерда ғаразли ниятда фоҳишахона ташкил этади, яъни Жиноят кодексининг 131-моддаси иккинчи қисмидан назарда тутилган жиноятни содир этади. Жиноят бизнес соҳасида «анъанавий» ҳисобланмайди, бироқ, шунга қарамай, тадбиркорлик фаолияти билан боғлиқ бўлган фактга мос келади. Яъни қонуний тадбиркорлик фаолияти аввалбошдан жиноий бизнес билан бирга юритилиши мумкин, унга барҳам берилганда қонуний операциялар ҳам автоматик равишда тўхтатилади. Бу ҳолда қандай йўл тутиш ҳам аён эмас.\nМазкур масалалар Олий суд Пленуми томонидан ҳал этилади ёхуд Бош прокуратура ва бошқа ҳуқуқни муҳофаза қилиш органлари томонидан қабул қилинадиган ҳужжатларда аниқлаштирилади, деб умид қиламиз.\nҲужжат Халқ сўзи газетасида 21.07.2018 йилда эълон қилинган, кўрсатилган ўзгартиришлар ҳам шу санадан бошлаб кучга кирган.


«Ҳеч бир футболчи клубдан каттароқ эмас» - «Барселона»нинг «отаси» Йохан Кройфнинг бу сўзлари шубҳасиз, «Камп Ноу»нинг қайсидир хонасига осиб ҳам қўйилгандир. Аммо Месси билан боғлиқ ҳолатлар бунинг аксини исботлагандек бўлди, биргина футболчининг баёноти ҳаммасини остин-устун қилиб юбордики, ҳатто Бартомеу истеъфога чиқиши, сайловлар қайта ўтказилиши каби катта воқеалар рўй беришина бир бахя қолди. Ростан ҳам Месси каттароқми?\nБошқа тарафдан, йўқ, Месси «Барселона»дан эмас, бугунги раҳбариятдан каттароқ экани намоён бўлмоқда, холос. Чунки Месси ҳеч қандай шарт қўйгани йўқ, ниманидир бошқаришга уринмади, мураббий танламади - шунчаки, жамоани тарк этишни хоҳлади, холос. Жудаям табиий бўлган хоҳиш, зеро «Барселона» авлодлар алмашинувига муҳтож, балки бир-икки йил қайта қуриш ишлари бўлар - бу вазиятда, яна бироз шубҳали бўлган Рональд Куман билан амалга ошиши мумкинлигига ишончсизлик, футболчининг 33 ёшга кириб, фаолиятининг сўнгги йилларида кучлироқ жамоада, балки бошқа чемпионатда совринлар ютишга бўлган иштиёқи жиноят эмас, тўғрими?\nКройфга ўхшашроқ бошқа - «агар қачонки, бирор футболчи мураббийдан муҳимроқ бўлар экан, ҳаммаси тамом» иқтибоси муаллифи Алекс Фергюсон даврини эсланг. Уэйн Руни жамоани тарк этишни истаган. Клуб керакли трансферларни амалга оширмаётгани, юқори совринлар учун курашишга кўзи етмаётганини айтган. Хўш, Фергюсон ўша иқтибосни эслаб, Рунидан воз кечганмиди? Йўқ, у футболчи билан гаплашиб, ишонтирган, кўндирган, ҳаммаси яхши бўлишини айтиб, ваъдалар берган. Уэйн мураббий кетганидан кейин ҳам, тўрт йил Манчестерда тўп сурди.\nЭҳтимол, янги раҳбариятнинг қанақадир таклифи, Гвардиола ёки Неймарнинг жамоага келиши, каби воқеалар Мессини олиб ҳам қолар, ким билади...\nЭсласангиз, Луис Суарес «Ливерпуль»даги сўнгги мавсуми олдидан, шунга яқин ҳолатга тушганди. Уни қўйиб юборишларини талаб қилган, машғулотлардан бош тортган, жамоадошлари билан тескари бўлиб қолган - шу даражадаки, машғулот ўтаётган бошқа футболчилар Суареснинг базага келишини исташмаган ҳам.\nВоқеани давомини биласиз. Суаресга харидор бўлиб, «Арсенал» 40 миллион фунт таклиф қилади. Уругвайлик ҳужумчи бир оёғи билан Лондонда бўлган паллада, «Ливерпуль» трансфер суммасини оширишни талаб қилади. «Арсенал» таклифини 40 000 001 фунтга оширади.\n01:53 / 28.09.2020\nЛа Лига. «Барселона» мавсумни «Вильярреал» устидан йирик ҳисобдаги ғалаба билан бошлади


by · 09.08.2019\n«Тўғрисини айтсам, шу ерга раҳбар этиб тайинланганимда кўпчилик ҳамдардлик билдиргандай қарашди менга. Ҳатто яқин дўстларим ҳам узоғи билан олти ойгача ишлай олишим мумкинлигини, бу жуда оғир вилоят эканини, аҳолиси ҳам турли ҳудудлардан келган терма халқ эканини айтишди. Аммо мен бу гаплар нотўғрилигини исботлаш мумкинлигига ишонардим. Ҳар ҳолда, элнинг, юрт раҳбарининг ишончи бекорга эмас. Шуларни ўйлаб дўстларимга бир гапни айтдим…»\nЭътиборли жиҳати корхона ишчиларининг аксарияти ёшлар. Шиша идишларни саралаётган истаралигина қиз ўзини Ирода деб таништирди. «Ишим унчалик қийин эмас, аммо анча-мунча эътиборни талаб қилади. Агар озгина эътиборсизликка йўл қўйсам, лентада сифатсиз маҳсулот ўтиб кетиб қолиши мумкин», – дейди у. Иродахоннинг маоши билан қизиқдик. «Ёмон эмас, етиб турибди. Яна оширамиз дейишяпти…» деди камтарлик билан. Корхона раҳбарияти ишчи-ходимларни рағбатлантиришга эътиборни янада кучайтиришига умид қилиб қоламиз.\nСирдарё вилояти ҳокими Ғофуржон Мирзаев медиа-тур иштирокчилари билан учрашув чоғида бир фикрни алоҳида қайд этди: «…ўшанда менга оғир ва турли жойлардан келган терма аҳолиси бор вилоятни бошқариш осон эмаслигини айтганларга ҳазил аралаш шундай дедим. Американи ҳам дунёнинг турли жойларидан келган терма халқ бунёд этган. Демак, биз ҳам иккинчи Америка бунёд этарканмиз-да… Албатта бу ҳазил ўз йўлига, аммо, ўтган йиллар давомида давлатимиз раҳбари Шавкат Мирзиёевнинг Сирдарё вилоятига алоҳида эътибори ва катта ёрдами билан ҳудуд бутунлай янги қиёфа касб этяпти. Туманлардаги ўзгаришларни кўринг, одамларнинг ҳаётида бу қандай акс этаётганини уларнинг ўзларидан сўранг. Албатта камчиликларимиз ҳам, қилишимиз керак бўлган ишлар ҳам бисёр. Марҳамат, борини ёзинг, ютуқларни ошириш, камчиликларни яшириш Президентимизнинг бугунги сиёсатига хиёнат бўлади».\n“Оила даврасида” газетасидан олинди.\nCАРВИНОЗ ҚУРБОНБОЕВА – БИРИНЧИ ГРОССМЕЙСТЕР\nХОВОСЛИКЛАРГА “АДОЛАТ” КЕРАКМИ ?\nby · Published 17.12.2019


Вилоят прокуратураси ташаббуси билан Ўзбекистон Ёшлар иттифоқи вилоят Кенгаши билан ҳамкорликда вилоят “Ёшлар” марказида вояга етмаганлар ва ёшлар ўртасида “Биз ёшлар жиноятчиликка қаршимиз” шиори остида ёшлар фестивали ўтказилди.\nРомитан туман прокуратураси ташаббуси билан туман ҳокимлиги ва бандликка кўмаклашиш маркази билан ҳамкорликда фуқаролар, ёшлар, ҳарбий хизматчиларнинг оила аъзолари иштирокида меҳнат ярмаркаси ўтказилди.\nШофиркон туман прокуратураси ташаббуси билан туман ҳокимлиги, ички ишлар бўлими, давлат солиқ инспекцияси ҳамда Ёшлар иттифоқи туман кенгаши билан ҳамкорликда “Ёшлар – келажак бунёдкори” шиори остида намунавий ёшлар Форуми ташкил этилди.\nКРЕДИТ АЖРАТИЛИШИ ТАЪМИНЛАНДИ\nБухоро вилоят прокуратураси томонидан “Пешкў чорва юлдузи” фермер хўжалиги раҳбари А.Фозиловнинг АТ “Халқ банки” Бухоро шаҳар филиалидан 1,5 млрд. сўм кредит олишда амалий ёрдам сўраб қилган мурожаати ўрганилди.\nАДОЛАТ ТАМОЙИЛИНИНГ ЁРҚИН ИФОДАСИ\nҲуқуқий демократик давлатнинг бош тамойили қонун устуворлигини таъминлашдан иборат экан, бунда қонунларимиз адолат ҳамда инсонпарварлик тамойилларига асосланганлиги билан муҳим аҳамият касб этади.\nЯРАТУВЧАНЛИК ВА БУНЁДКОРЛИК САРИ\nТараққиёт ва юксалиш сари юз тутаётган Ўзбекистон дунё ҳамжамияти диққат-эътиборида. Халқнинг турмуши фаровон, элнинг яшаш тарзи кундан-кун яхшиланиб бораётганига асл сабаб — қари-ю ёш яратувчанлик ва бунёдкорлик, шижоат ва ташаббускорликни кундалик фаолияти мазмунига айлантиришида, Ҳаракатлар стратегиясида белгиланган беш тамойилни ўзида мужассам этган устувор вазифаларни оғишмай амалга ошириш ўз ифодасини топишида деб эътироф этиш жоиз.\nБухоро вилоят прокуратураси томонидан аҳоли, айниқса ёшларнинг бандлигини таъминлаш борасида муайян ишлар амалга оширилмоқда.\nВилоят прокурори Б.Валиев раислигида ҳу¬қуқни муҳофаза қилувчи органлар мувофиқлаштирувчи кенгашининг йиғилиши бўлиб ўтди.\nБухоро вилояти прокуратурасида Ўзбекистон Республикаси Бош прокурорининг “Қонун устуворлигини таъминлаш ва қонунийликни мустаҳкамлаш ҳамда жамиятда ҳуқуқий маданиятни юксалтиришда фаол иштирок этган фуқаролар ва юридик шахсларни рағбатлантириш тўғрисида”ги буйруғи ижросини таъминлашга бағишланган навбатдаги тадбир ўтказилди.\nЖиноятчиликнинг олдини олиш ва унга қарши курашда аҳоли бандлигини таъминлаш, хусусан, ёшларнинг ишга жойлаштирилиши муҳим аҳамиятга эга. Бинобарин, фойдали меҳнат билан шуғулланган кишининг турмуши фаровон бўлиб, унинг нафақат оиласига, балки бутун жамиятга нафи тегади. Аксинча бўлса-чи?!\nИслоҳотлар — амалда. Фермерлар ҳуқуқ ва манфаатлари қонун ҳимоясида\nМамлакатимиз қишлоқ хўжалигида фермерлик ҳаракати асосий ва ҳал қилувчи кучга айланди. Бунда улар фаолиятининг қонуний асослари яратилгани, жумладан, Ўзбекистон Республикасининг “Фермер хўжалиги тўғрисида”ги, “Хўжалик юритувчи субъектлар фаолиятининг шартномавий-ҳуқуқий базаси тўғрисида”ги қонунлари, Ўзбекистон Республикаси Президентининг 2003 йил 24 мартдаги “Қишлоқ хўжалигида ислоҳотларни чуқурлаштиришнинг энг муҳим йўналишлари тўғрисида”ги, 2003 йил 27 октябрдаги “2004-2006 йилларда фермер хўжаликларини ривожлантириш концепцияси тўғрисида”ги қарорлари дас¬туриламал вазифасини ўтамоқда.


Матназар Абдулҳаким. Илоҳий дийдор ёки бир ғазал шарҳи - www.ziyouz.uz\nБош саҳифа Илм ва фанАдабиётМатназар Абдулҳаким. Илоҳий дийдор ёки бир ғазал шарҳи\nЧоп этилган 08.02.2014 01.02.2021 МуаллифZiyouz.uz\nҲазрат Навоийнинг бу машҳур ғазали ҳақида суҳбатлашишдан аввал, ота-боболаримиз коинотни ўн саккиз минг оламдан иборат, деб англаганликларини эслаб ўтишимиз жоиз. «Ошуб» — ғавғо, тўполон дегани. Хўш, нима учун шоир «Ўн саккиз минг олам ошуби» дейди?\nЎн саккиз ёшинда бунча фитнаким бошиндадур.\nҲусн шоҳи… ул балоларким кўзу қошиндадур.\nАқлға юз ҳайрат ул ойнинг ичу тошиндадур.\nБулъажабларким, бу эски дайир хуффошиндадур.\nТо Навоий чекти ул ой фурқатидин баҳри ашк,\nҲар қачон боқсанг қуёш акси анинг ёшиндадур.\nМаълумки, бизга ана шу «ўн саккиз минг олам»дан кичик бир қисм — Ер юзининг ўзимиз яшайдиган бўлагидаги ғам-ташвишу ғалаёнлар, жунбушларгина аён. Чексизликдаги жамики «ошублар»нинг ҳайбатини ҳатто тасаввур қилишга ҳам ожизлик қилиб қоламиз. Бироқ, Алишер Навоий идеалидаги инсоннинг, мумтоз маҳбубанинг етуклиги шу даражадаки, унинг бошида нафақат мазкур «ўн саккиз минг олам ошуби» ҳақидаги тасаввур, балки ана шу ошуб, ана шу ғалаён бор. Шу ўринда, Алишер Навоийнинг ҳар бир инсон шахсига нақадар буюк аҳамият берганлиги, қанчалик залворли юк ортганлигини таъкидлаб қўйиш лозим. Инсоннинг, ҳар бир шахснинг ўзи алоҳида бир оламгина бўлиб қолмасдан, балки «Ўн саккиз минг олам ошуби»нинг соҳиби эканлиги буюк шоиримизнинг бу борадаги ўзига хос кашфиётидир. Биз ҳар лаҳзада дунёга неча минглаб одамлар келиши ва ҳар лаҳзада қанчадан-қанча гўзаллар ўн саккиз ёшга қадам қўйишларини, бир ўйласак ва ҳар биттасининг бошида ўн саккиз минг оламда содир бўлаётган ғалаёнлар мавжудлигини фикр қилсак, буларнинг барчаси ва булардан ташқари Навоий лирик қаҳрамони томонидан васф этилаётган ўн саккиз минг олам муаммоларини ўз бошига жам қилган маҳбубанинг зоҳирий ва ботиний кўрки нақадар бетимсол эканлиги аён бўлади. Ғазалдан аёнки, ҳар бир кун шунчаки кун эмас, ҳар бир лаҳза шунчаки лаҳза эмас, балки қанчалаб мумтоз гўзалларнинг ва улар орасидаги битта энг етук соҳибжамолнинг ўн саккиз ёшга тўлиб турадиган оний бир мў‘жизаси ўлчамидир. Бир лаҳзадаки шунчалик мў‘жизалар қудрати мавжуд экан, ўн саккиз йил қанчалик ҳусндан иборат эканлигини кўз олдингизга келтираверинг. Шунинг учун ҳам Алишер Навоий ушбу маҳбубанинг илк байтдаги таърифи билан кифояланиб қолмасдан, ўз соҳибжамолида ҳар бир лаҳзаси ана шундай баркамол кўрклардан иборат бўлган яна тағин ўн саккиз йилнинг ҳусни борлигидан хабар беради. Мазкур ҳусннинг чексизлигига чексизлик қўшади.\nБайтдаги «фитна» сўзига ҳам алоҳида эътибор қаратмоқ керак. Маълумки, оламдаги барча ғалаёнлар диалектик зиддиятларнинг содир бўлишларидан, яъни «фитна»лардан ташкил топади ва шу туфайли борлиқ мулки ҳаракатга келиб туради. Демак, Алишер Навоий тавсифидаги гўзал фақатгина чексиз ҳусн соҳибаси эмас, балки борлиқни ҳаракатлантиргувчи қудратга ҳам эга бўлган бир мў‘жизадир.\nҲазрат Навоий қаҳрамонига маҳбубаси тимсолидаги инсоний гўзаллик ва унинг яратувчиси қудрати ҳақидаги тафаккур изланишини аёвсиз бир шиддат билан давом қилгизади. Шоирга бу тенгсиз соҳибжамолнинг ўн саккиз йил ҳусни соҳибаси эканлиги ҳам камдек кўринади. Энди бу мезон ҳар лаҳзада тенгсиз ва чексиз гўзалликларни ўз ичига қамраб олган юз саксон йил қадар баҳайбатланади.\nҲусн шоҳи — ул балоларким кўзу қошиндадур.\nШоир англатадики, ҳар йилнинг ўз ҳусни бор. Муайян йилнинг ҳусни ана шу йил мобайнида яралган жами гўзалликларнинг мажмуидан иборат. Бир йилда Аллоҳ таоло қанча-қанчалаб ҳуснларни бунёд этади? Буни аниқ айтишнинг имкони йўқ. Шунинг учун ҳам бу ерда у «йил ҳусни» деган иборани қўллайди. Алишер Навоий «ҳусн ўлчами»га замон ва макон нуқтаи назаридан келиб чиқиб аниқлик киритади, яъни «Ўн саккиз йил ҳусни» каби. Ва шу ҳуснга ҳайратдан туғилган «Ўн саккиз минг олам ошуби». Алишер Навоий ана шу ўлчамлардан «Ҳусн шоҳи» деган атамани қўллайди. Унинг фикрича, васф этилаётган соҳибжамол ўн саккиз йил ҳам эмас, юз саксон йил мобайнида яратилган илоҳий ҳуснларнинг мумтози яъни «ШОҲИ»дир. Мангуликнинг «ҳусн шоҳи», шоирнинг зимдан таъкидлашича — Аллоҳдир. Лекин У инсонларни ўзига монанд сифатлар билан зийнатлаб кўришни маъқул топади. Шоиримиз таърифлаётган илоҳий дийдор эса, ана шундай олий лаҳзаларда яралган мў‘жизадир. Бу дийдор айни бир вақтнинг ўзида шоир инсонлар олдига қўймоқчи бўлган сифатлар соҳибасидир, тараққиёт жараёнида шунга қараб интилиниши керак бўлган ибрат намунасидир… … «кўзу қоши» «қанчалаб ўн саккиз минг оламлар» балоларини ўзида жамлаган бу баркамоллик эгасининг соҳибмў‘жизалик даражасига ҳайрон қолишга инсоннинг ақли ожизлик қилади. Шу сабабдан бўлса керак, «ҳайрат этмон ҳусни нақшидаки», деб хитоб қилади ва ўзи яратган мў‘жизаларига Аллоҳнинг ўзининггина ҳайрат қудрати етиши муқаррарлигини шоир қуйидагича баён этади: «…ҳар ҳайратки бор, барчаси Эзид таоло сунъи наққошиндадур». Бу мисрадан шуниси яна ҳам ойдинлашдики, бу чексиз мў‘жизага ҳайрат айнан ана шу мў‘жизанинг ўзидан иборат. Яъни ҳайрат «сунъи наққошинда». Демак, яратувчининг қўлида, яна ҳам аниқроғи, «наққош»нинг, яъни Парвардигори оламнинг яратувчилик қудратидир. Шоирга кўра, бундай илоҳий қудрат туфайли юз берган мў‘жизага ҳайратланиш учун ҳамма-ҳамманинг ҳам қурби етавермайди.\nМаълумки, оламнинг ишлари ташқаридан қараганда ялтироқ, унинг замирига нигоҳ ташласак, шоир илк байтда таъкидлаганидек, «ошубларга тўла». Шунинг учун ҳам бу дунёни «ёлғончи дунё» деб айтадилар. Алишер Навоий ўзи таърифлаётган гўзалнинг ҳуснини нақадар чексиз деб таъкид қилмасин, барибир у ҳам муайян маънода ўзи мансуб бўлган оламнинг тимсолидир. Яъниким,\nЯъни унинг бадани кумушдан. Ақлни юз ҳайратга соладиган жиҳати шундаки, мана шу кумуш баданнинг ичида тош юрак пинҳон қилингандир ва у кўриниб туради. Мана шу кўриниб туриш дунёнинг ёлғончиликка қарама-қарши қўйилган зоҳир ва ботиннинг муштараклигидир. Шундан кейин, Алишер Навоий ўзи иншо этган бу мураккаб ҳусн салтанатининг таърифини тўхтатиб, анъанавий лирик чекинишга ўтади. Бироқ бу лирик чекиниш ҳам зимдан асосий мавзу билан боғлиқ. Чексиз олам ва унда ҳаёт кечираётган баркамоллиги ҳудудсиз одам мавжуд бўлган борлиқнинг ҳайратланарли эканлигини тараннум қилишда давом этишдан иборатдир.\n«Май» — эътиқодга қаттиқ берилишнинг тимсоли. «Муғ» — майфуруш, инсоннинг ўз эътиқодига қаттиқ берилишида воситачи шахс. «Масиҳ» — Исо пайғамбарнинг лақаби. Исо алайҳиссаломнинг муҳим фазилати шундан иборатки, у гапириб ўликларга жон кирита олар эди. «Булъажаб» — ғалати, ҳайратланарли дегани. «Хуффош» бу — кўршапалак.\nМаълумки, кўршапалаклар гумбазларнинг ичини ўзларига уя қилиб оладилар. Дунё ҳам, олам ҳам ўзига хос гумбаз. Бироқ бу гумбазнинг кўршапалаклари шу қадар мў‘жизакор, ҳайратланарлики, бундай ҳайратланарли кўршапалаклар яратган мў‘жизотларга, ҳатто Исо Масиҳ ҳам ҳайрон қолади.\nХуффош, яъни кўршапалак кўзлари кўрмаса ҳам сезгиларига таяниб, қоронғуда бемалол учиб юрадиган мавжудот. Сезгирлик унинг кўнгил кўзидадир. Маълумки, мутафаккирлар ҳақиқий муҳаббатда ҳам, мажозий муҳаббатда ҳам сувратнигина кўра оладиган зоҳирий кўзни эмас, балки сийратни идрок эта оладиган кўнгил кўзини афзал билганлар. Демак, Навоий таърифлаётган олий жамолни илғамоқ учун ҳар бир инсоннинг кўнгил кўзи чарақлаб туриши керак. Бошқалар учун қоронғу бўлиб туюлган ерларда ҳам ўзига ёруғ йўл топа билмоғи лозим. Бундай оламда одамнинг нақадар буюк мў‘жизалар содир эта олишига таажжубланмаса ҳам бўлади. Мақтаъ, яъни ғазалнинг охирги байти қуйидагичадир:\nАлишер Навоийнинг лирик қаҳрамони ўзи таърифлаган ойдан айрилиб, шундай кўз ёшлар тўкадики, мў‘жизакорликда унинг ҳар қатра кўз ёши шу ойга тенглашади. Нега биз шундай демоқдамиз? Эътибор қилинг — қуёш нури ҳамиша ойда акс этади. Шоир бўлса, «Ҳар қачон боқсанг қуёш акси анинг ёшиндадур» демоқда. Ҳар қатрасида бир қуёш акс этган бу «кўз ёш денгизи», яъни буюк қайғу, шунчаки қайғумас, балки борлиқни ўзида акс эттирадиган кўзгу ҳамдир. Бу ҳолни қуйидагича талқин қилиш ҳам мумкин: қуёшнинг акси ойда қандай зоҳир бўлса, ишқ туфайли табарруклашган ошиқ кўз ёши ойдан қуёшчалик афзал. Шу сабабдан ҳам офтоб унда акс этади. Шоирнинг бу охирги байтидан навбатдаги хулоса келиб чиқади, маъшуқа нақадар баркамол бўлмасин, ошиқ ўзи чеккан дардлари туфайли камолот даражасида унга баробарлашади. Муҳаббатнинг вазифаси ҳам ана шунда, яъни нуқсонли севгувчини мумтоз севилувчи даражасига етказишдир.\nХоразм Маъмун академияси илмий ходими\nРукнларАдабиётТегларАлишер Навоий, Матназар Абдулҳаким\n← Аввалги Аввалги Ортиқбой Абдуллаев. Сўғдлар «тост» айтишганми? ёки бир «адабий тадбиркорлик» ҳақида (2009)\nКейинги → Кейинги: «Ёшлик» журналининг 1999 йил сонлари тўлиқ тўплами


2021 йилда қайси давлатларда уруш рўй беради\n11:25 09.01.2021 (Янгиланган 12:36 09.01.2021)\nҲарбий эксперт фикрига кўра, 2021 йилда зўравонлик тўлқини фақат ўсиб боради ва унинг оқибатларини ҳозирча прогноз қилиб бўлмаяпти\nТОШКЕНТ, 9 янв — Sputnik. Россиялик эксперт "МК" нашрига берган интервьюсида 2021 йилда қуролланган можаро бошланиши эҳтимоли бўлган қатор давлатлар номларини санаб ўтган. Sputnik Тожикистон хабари асосида.\nҲарбий эксперт Алексей Валюжевич фикрича, жорий йил турли қуролланган ва диний можаролар, коронавирус тарқалиши билан эсда қолган 2020 йилдаги "ютуқларни" ортда қолдириши мумкин.\nМутахассис фикрича, 2021 йилда зўравонлик тўлқини фақат ўсиб боради ва унинг оқибатларини ҳозирча прогноз қилиб бўлмаяпти.\nВалюжевич энг "қайноқ" нуқталарнинг бири сифатида Афғонистонни келтириб ўтган - 2021-йилда бу мамлакатдан АҚШ ва НАТО коалиция қўшинларининг каттагина қисми олиб чиқиб кетилиши кутилмоқда.\nЭксперт фикрича, америка ҳарбий контингентининг қисқартирилиши РФ ва бошқа мамлакатларда таъқиқланган "Толибон" радикал ҳаракати таъсири ўсишига олиб келиши муқаррар. "Афғон можаросининг янги абадий калавасини кўриш мумкин бунда", дея таъкидлаган у.\nБу ҳолат, айниқса, Марказий Осиё мамлакатлари учун хавфлидир. Уруш бевосита Ўзбекистон, Тожикистон ва Туркманистон чегараларига яқинлашмоқда.\nЭксперт, шунингдек, Тожикистондаги 201-Россия ҳарбий базаси Афғонистон билан чегара яқинида жойлашганини эслатиб ўтди.\nТожикистон ва Афғонистоннинг умумий чегара узунлиги 1300 кмни ташкил этади. Сўнгги вақтларда Тожикистон ва Афғонистон чегара қисмларига яқин ҳудудларда ҳар ҳафта терактлар, ҳарбий хизматчиларнинг жангарилар, хусусан, "Толибон" вакиллари билан тўқнашувлари рўй бермоқда, дея эслатган нашр.\nШу билан бирга, эксперт, зиддий учбурчакка кирувчи давлатлар сифатида Ҳиндистон-Хитой-Покистонни санаб ўтган.\nУшбу уч давлат даъвогарлик қилаётган Ҳимолай шимолий ҳудудлари учун олиб борилаётган эски можаро жиддий тўқнашувларга олиб келиши мумкин. Покистон ва ҳиндистон ўртасида Ҳиндистондаги Кашмир ва Жамму штатлари, Покистондаги Хайбер-Пахтунхва ҳудуди учун жиддий тўқнашувлар юз бермоқда. Сабаби, бу ҳудудлар Индостан яриморолига олиб борувчи асосий ўтиш йўлаги саналади.\nЎзбекистон, Ўзбекистон, Ўзбекистон-Тожикистон, Тожикистон, Тожикистон, Марказий Осиё, уруш


“Ҳар бир оила – тадбиркор” дастури доирасида ўз бизнесини бошламоқчи бўлган оилалар аниқланиб, уларга имтиёзли кредитларни тўлиқ ажратиш зарурлиги қайд этилди.\nТашриф чоғида белгилаб берилган топшириқ ва вазифалар ижросини таъминлаш мақсадида 2019 йилда хотин-қизлар бандлигини таъминлаш бўйича шаҳар ва туманларда янги иш ўринларини яратиш Манзилли дастури ишлаб чиқилди.\nБешариқ туманида тадбиркорлар билан ўтказилган учрашувда иштирок этган вилоят ҳокими, Ўзбекистон Республикаси Олий Мажлиси Сенати аъзоси Шуҳрат Ғаниев Президентимиз томонидан таъкидлаб ўтилган масалалар ижросига бешариқликлар масъулият билан ёндошишларига ишонч билдирди.\nАҳоли фаровонлигини ошириш учун тадбиркорликни ривожлантириш муҳимлигини таъкидлаб, ишбилармонларга бу борада берилаётган имтиёзларга тўхталиб ўтди.\n– Сектор раҳбарлари хотин-қизлар бандлигини таъминлаш масалаларига алоҳида аҳамият қаратишлари лозим, – деди вилоят раҳбари. –Ташаббус, янги лойиҳалар қўллаб-қувватланади, тадбиркорликни ривожлантириш йўлидаги муаммоларга ечим топилади. Бемалол фаолият юритиш зарур, дадил қадам босиш муҳим.\nБешариқ туманида жорий йилда 374 та лойиҳа амалга оширилади. Тўртта сектор ҳудудида 25 минг янги иш ўрни яратилиши кўзда тутиляпти. Тикувчилик, тўқувчилик, жун ва чарм маҳсулотлари ишлаб чиқариш, гилам тўқиш, дўппидўзлик, кўрпа тикиш, каштачилик, гуллар ва декоратив дарахтлар етиштириш, заргарлик буюмлари тайёрлаш, иссиқхона ташкил этишга оид лойиҳалар Манзилли дастур асосини ташкил этиб, уларнинг амалга оиширилиши бешариқлик аёллар бандлигини таъминлайди.\nМулоқотда мутасадди ташкилотлар вакиллари сўз олиб, ўз бизнесини бошламоқчи бўлганларга тавсиялар беришди. Тадбиркор ва ҳунармандларга берилаётган имтиёзлар, имкониятлар ҳақида айтиб ўтдилар.\n“Бешариқ ипаги” масъулияти чекланган жамияти томонидан туманнинг турли ҳудудларидан 1000 гектар ер майдони ажратилиб, тут плантациялари барпо этилади, пилла етиштирилади.\nПиллани ўзимиз етиштириб, шу ерда қайта ишлаймиз, – дейди тадбиркор Мақсуджон Қосимов. – Йилига 400-500 минг долларлик маҳсулотларни хорижга экспорт қиламиз. Асосийси, лойиҳамиз амалиётга татбиқ этилиши билан 14 мингта янги иш ўрни пайдо бўлади, туманимиз аёллари бандлиги таъминланади.\nУчрашув давомида тадбиркорлар ўзларини қизиқтирган саволларга жавоблар олдилар. Муаммо ва таклифлар ўртага ташланди.\nАҳоли, айниқса, хотин-қизлар бандлигини таъминлаш бўйича Манзилли дастурга киритилган лойиҳа ташаббускорлари, лойиҳаларни амалга оширишга бевосита кўмаклашувчи масъуллар иштирокидаги бу каби учрашувлар вилоятимизнинг барча шаҳар ва туманларида ўтказилди.\n« Фарғона кулолчилиги – дунё эътиборида¬\nТаъминотчи тадбиркорлар кўргазмаси »


Пойтахтдаги кўп қаватли тураржойлар куз-қиш мавсумига қай даражада тайёр? - Anhor\nAnhor Все посты Пойтахтдаги кўп қаватли тураржойлар куз-қиш мавсумига қай даражада тайёр?\nПойтахтдаги кўп қаватли тураржойлар куз-қиш мавсумига қай даражада тайёр?\nБу йил Тошкентда кўп қаватли уй-жой фондини қиш мавсумига тўлиқ тайёрлаш мақсадида уй-жойларнинг 1 миллион 527 минг квадрат метр том қисми мукаммал ва жорий таъмирдан чиқарилди. 9 минг 400 дан ортиқ кириш йўлаклари таъмирланиб, эшикларга кодли қулфлар ўрнатилди.\nШу билан бирга, кўп қаватли уйлардаги 1 минг 371 лифт жорий таъмирланиб, уйлар атрофига 368 та болалар майдончаси қурилди ҳамда мавжуд 1 минг 108 та шундай маскан таъмирланди, дея хабар беради ЎзА.\n“Ўзкоммунхизмат” агентлиги тизимидаги корхоналар ҳам куз-қиш мавсумига қизғин ҳозирлик кўрмоқда. Жорий йилнинг ўтган даврида 24 километр иссиқлик, 12 километр газ, 21 километр ичимлик, 5 километр оқова сув ва 351 километр электр тармоқлари, 20 дан ортиқ иссиқлик етказиб берувчи қозонлар, 383 транформатор пунктлари мукаммал таъмирдан чиқарилди. 770 километр иссиқлик, ичимлик, оқова тармоқлари, мингдан ортиқ трансформатор пунктлари ҳамда 540 дан зиёд иссиқлик етказиб берувчи қозонлар жорий таъмирланди.\nМиробод туманидаги “Нукус коммунал” уй-жой мулкдорлари ширкати ҳам қишга пухта ҳозирлик кўрмоқда. Ёнма-ён жойлашган тўққиз ва тўрт қаватли уйга хизмат кўрсатувчи мазкур ширкатда аҳолининг қиш мавсумини беталафот ўтказиши учун барча шароит тахт қилиб қўйилаётир.\n“Илгари уйларимизда кўплаб муаммолар мавжуд эди. Болаларимизнинг ўйнаши учун жой йўқ, атрофнинг санитария ҳолати ҳам талабга жавоб бермас эди. Бугун уйимиз олдидаги орасталикни кўрган кишининг баҳри дили очилади. Авваллари уйларнинг ертўласида ҳар доим сув, чиқиндилар тўпланиб ётарди. Ҳозир ертўла тозаланиб, электр ўтказилди, пластик қувурлар ва электрон ҳисоблагичлар ўрнатилди. Лифтлар мунтазам ишлаб турибди. Болалар учун барпо этилган замонавий майдончада турли ўйин қурилмалари мавжудлиги фарзандларимизни қувонтирмоқда”, – дейди 4-уйда яшовчи Бахтиёр Тошмуродов\nКўп қаватли уй-жой фондининг қиш мавсумига тайёргарлиги ҳолати бўйича жойларда жамоатчилик назорати ўрнатилиб, улар томонидан уй-жойлардаги мавжуд ҳолат ўрганилмоқда. Бажарилган юмушларнинг сифатини таъминлаш мақсадида масъул идоралар вакилларидан иборат жамоатчилик комиссиялари тузилган бўлиб, ишлар мазкур комиссия далолатномалари асосида қабул қилинаётир.\nкоммунал хизматларкуз-қиш мавсумитураржой\nҚирғизистон милицияси Ўзбекистонлик курашчи акс этган видеони текширяпти


Алишер Соиповнинг ўлдирилиши Андижон воқеаларининг давомидир – Huquqbon\n– Нега Ўзбекистон ҳукумати уни бутун вужуди билан ёмон кўрар эди?\nМазкур икки савол бир-бири билан узвий боғлиқдир, шу сабабли мен ҳар икки саволга жавоб берувчи ҳикоямни, фикрларимни изҳор этмоқчиман. Менинг ҳикоям муҳтарам ўқувчиларнинг баъзиларига асоссиз узайиб кетгандай туюлиши мумкин, бироқ мен уни қисқа ёза олмадим, чунки Ўзбекистондаги сиёсий тузум нафақат ўз халқига нисбатан беҳисоб жиноятлар содир этди ва содир этмоқда, балки қўшни қирғиз, тожик ва бошқа халқларга ҳам душманлик кайфиятини намоён қилди. Гарчи мақоладаги баъзи нарсалар Алишер ўлимига алоқадор эмасдай туюлса-да, бироқ мен Ўзбекистон ҳукумати жиноятлари кўлами (масштаби) нақадар катта эканлигини кўрсатган ҳолда Алишер ўлимидан фақат шу ҳукумат манфаатдор бўлганини таъкидламоқчиман.\nМен бир нарсани шубхасиз қабул қиламан: буларнинг барчаси вақти келиб очилади ва И.Каримов бошлиқ ҳукумат тарих лаънатига учрайди.\nМустақиллик «паради» бошлангандан Қирғизистон ўзбек давлат раҳбарларининг алоҳида диққат марказида бўлганини кўпчилик тушунади. Вужудга келган Марказий Осиё давлатлари ва Қозогистон раҳбарлари орасида фақат Асқар Акаевгина, гарчи у коммунист бўлган бўлса-да, ўз ватанида коммунистик лидер бўлган эмас. А.Акаев академик олим бўлиб, у фан одамлари орасидан чиққан инсон бўлган. Унинг фаолияти Россия фани билан боғлиқ бўлганлиги, ҳатто коммунистик тузумнинг энг чўққига чиққан даврларида ҳам рус интеллигенцияси орасида маълум даражада ҳур фикрлилик бўлганлигини ҳисобга олинса, бу руҳдан А.Акаев бенасиб бўлмаган, деб ҳисоблаш мумкин. Бу – юқоридаги фикр тасдиғининг бир шингилидар: ўта жоҳил ва одам ҳидини ёқтирмайдиган коммунист Ислом Каримов А.Акаевни бениҳоя ёқтирмаган ва унинг олиб борган сиёсатидан ўлгудек қўрққан. Тожикистон ҳам И.Каримов ва унинг махсус хизмат органларининг диққат марказида турган, бироқ буни – Тожикистон президентлари Р.Набиев ва кейинчалик И.Раҳмонов Қирғизистон президенти каби академик олим бўлганлари учун эмас, – улар (Р.Набиев ва И.Раҳмонов) олим бўлган эмас, – бу мамлакатда ислом ва демократик мухолифат кучли бўлгани билан тушунтирилиши мумкин, холос. Тожикистон ҳақида гап кетар экан, шуни ҳам айтиб ўтиш лозим-ки, иккита сабабга кўра бу давлатда фуқаролар уруши бўлишидан И.Каримов манфаатдор бўлган:\nБиринчиси. И.Каримов давлат тепасига келгач, у ўйлаб топган ва секин-аста амалга оширмоқчи бўлган ғояларидан бири «Буюк Ўзбекистон» давлатини ташкил қилиш бўлган. Бу ғоя одатда кичик давлатларнинг баъзи ўта шуҳратпараст раҳбарлари томонидан илгари сурилади (ва баъзан амалга оширилган). «Буюк Британия», «Буюк Арманистон», «Буюк Албания» кабилар бунга мисолдир. Англия қироллари, Александр Македонский, Чингизхон, Амир Темур ва шу каби саркардалар ўзларининг кичик мамлакатларини буюклик даражасига олиб чиққанлар. Бу «буюкликлар» ўзга халқлар ва давлатларни истеъло қилиш ҳамда уларнинг бойликларини безбетлик билан ўзлаштириш ҳисобига юзага келганини кўпчилик тушунса керак.\nИ.Каримов, табиий, Чингизхон ёки Амир Темур каби дунёнинг ярмини эгаллай ололмас эди, – замоннинг рухи ўзгача ва унда шуҳратпарастликдан бошқа юқоридаги саркардаларга мансуб бўлган сифатлар мутлақо йўқ, – бироқ унга турли авантюристик йўллар билан Тожикистоннинг Ленинобод, Қирғизистоннинг Ўш, Қозоғистоннинг Чимкент, Турманистоннинг Тошҳовуз ва Афғонистоннинг етти шимолий вилоятларини Ўзбекистонга қўшиб олиш имконияти бордек кўринган эди. Шу сабабли у фаолиятининг дастлабки йилларидаёк «Ўзбекистон – келажаги буюк давлат» деган шиорни ўртага ташлади, Амир Темур шахсига урғу берди, ўз шахсини улуғлашни йўлга қўйди, мухолифатни таг-томири билан йўқотишга киришди, қўшни давлатларда халқ норозилигини туғдиришга муттасил ҳаракат қилиб келди. Мазкур ғояни амалга ошириш учун унга демократия эмас, балки золим, мустабид тузум ва бу тузумга сидқи-дилдан хизмат қилувчи одамлар керак эди.\nБаъзи манбаъларнинг айтишича И.Каримовнинг бу ғояси америкаликларга маълум бўлган. 1992 йил (ёдимдан кўтарилмаган бўлса) февраль ойида Тошкентга ташриф буюрган АКШ Давлат котиби Джеймс Бейкер И.Каримов билан ўтказган музокарасида унинг олдига тўрттами, бештами (аниқ эсимда йўқ: Дж.Бейкер билан учрашган М.Солиҳ, А.Пўлатов ва Ш.Исматуллаев бу ҳақда аниқ маълумотга эга бўлсалар керак) талаб қўйган ва уларнинг бажарилиши АҚШнинг Ўзбекистонга турли соҳаларда кўрсатадиган ёрдами катта бўлишига кафолат берган. Демократик жамият қуриш, бозор иқтисодиётини шакллантириш каби талаблар орасида қўшни мамлакатлар ҳудудларига тажовуз қилмаслик талаби ҳам бўлган. Сўзда И.Каримов АҚШ Давлат котибининг даъватларини қабул қилган бўлса-да, бироқ ўз ғояларидан воз кечмаган.\nТожикистонда фуқаролар урушининг бошланиши аксарият жиҳатдан Ўзбекистон Миллий хавфсизлик хизматининг ишидир. Ўша даврда МХХ ўзининг кучли агентурасини Тожикистонда ташкил қилган ҳамда шимол ва жануб орасида зиддиятни кескинлаштириш учун барча чораларни кўрган эди. Полковник Маҳмуд Худойбердиевнинг асосан этник ўзбеклардан ташкил топган армиясининг ташкил этилиши ҳам бевосита МХХнинг ташаббуси билан юзага келган. Бу армия дастлаб Бирлашган тожик мухолифати (БТМ)га қарши ҳукумат томонда туриб урушда қатнашган бўлиб, тожик ҳукумати БТМ билан сулҳ тузгач, у қуролини ҳар икки томонга қаратган эди. М.Худойбердиев армияси жангларда енгилгач, ўзини тиклаш ва дам олиш учун 1998 йил кузида Жиззах ва Фориш туманлари орасидаги собиқ Киров совхози худудига дислокация қилинди ва ноябрнинг бошида Зомин довони орқали Ленинобод вилоятига ўтказилди. МХХ М.Худойбердиев армиясини «сафарга» отлантирар экан, унинг олдига икки масалани қўйган:\n– Ленинобод вилоятида халқнинг «Биз нотинч Тожикистонда бўлишни истамаймиз, биз тинч ва барқарор Ўзбекистонга қўшиламиз» қабилидаги норозиликларини ташкил қилиш;\n– ўша вилоятда тупланган ва сакланаётган 80 тоннадан ортиқ наркотик моддани Ўзбекистонга олиб ўтиш.\nМ.Худойбердиев қўйилган бу вазифаларнинг бирортасини ҳам уддасидан чиқмади, Тожикистон армияси томонидан қақшатғич зарбага учради ва тарқоқ ҳолда Ўзбекистонга чекинди. Бу авантюристик акция икки давлат орасида катта ихтилофларга сабабчи бўлди. Тожикистон президенти И.Раҳмоновнинг, телевидение орқали ғазаб билан сўзлаб, И.Каримов халқаро судга берилиши кераклигини уқдирганини кўпчилик ҳали унутмаган бўлса керак.\n«Қора полковник»нинг армияси ҳозирги кунда ўзбек МХХси ҳарбий контрразведкаси ва вилоятлар бўлимларининг асосини ташкил этади. Ўзбекистон Инсон Ҳуқуқлари Жамияти (ЎИҲЖ)га етиб келган маълумотга кўра 2005 йилнинг мартида Қирғизистонда содир бўлган «лола» инқилобидан олдин (тахминан февраль ойида) бу армия шахсан И.Каримовга: «Халқ ғалаёни Ўзбекистоннинг қайси ҳудудида содир бўлишидан қатъий назар, биз уни шафқатсиз бостирамиз» деган мазмунда қасамёд қилган. Бу армиянинг бундан бошқа иложи йўқ: тожик ҳукумати М.Худойбердиевнинг ўзи ва унинг аскарларини ҳарбий жиноятчилар деб эълон қилган, ва демак, улар Ўзбекистондан бошқа давлатларга ўтиб кета олмайди. Шу сабабли уларнинг оилалари аста-секин Ўзбекистонга ўтказилди, ҳар бир жангчига (ўз оила аъзолари билан) Ўзбекистон фуқаролиги ва паспорти берилди, ҳар бир оилага ҳафтасига 200 АҚШ доллари миқдорида нафақа тайинланди.\nЎИҲЖ 2005 йил 5 июнь куни ўз баёнотида Андижон қиргинида М.Худойбердиев армияси ҳам қатнашганини очиқ баён этди. Бизнинг маълумотимиз шу қадар шубҳасиз эди-ки, ҳукумат уни ичига ютишдан ўзга чора топа олмади.\nИккинчиси. И.Каримов ўз режаларини амалга ошириши учун унга қўшни мамлакатда уруш олови ловиллаши керак бўлиб, у халқка: «Кўраяпсизларми, демократлар ва исломчилар Тожикистонни қандай кунга солдилар? Сизлар ҳам шуни хоҳлаяпсизларми? Биздаги барқарорлик кимга ёқмаяпти?» – дейишига йўл очар эди. Унинг Ўзбекистондаги барқарорликни мадҳия қилувчи шиорлари яқин йиллардагина камая бошлади. Унинг «Буюк Ўзбекистон» плани пучга чиққан бўлса-да, бироқ у ўзининг мақсадидан воз кечмаган кўринади.\nКези келганда шуни ҳам айтиб ўтиш керак-ки, ўзбек мухолифати ичидаги баъзи одамлар И.Каримов режимига чин сидқи-диллик билан хизмат қилиб келган ва қонли хизматини давом эттираётган «қора полковник» М.Худойбердиевни салкам ўзбек халқининг миллий қаҳрамонига айлантиришга астойдил ҳаракат қилмоқдалар. Бу сиёсий курликнинг окибати ёмон окибатларга олиб келиши аник.\nИ.Каримов ва унинг МХХси қўшни Козогистон ва Туркманистонда ҳам ўзининг жирканч режаларини амалга ошириш учун қилган саъй-ҳаракатлари ҳақида ҳам кўп гапириш мумкин. Бу хакда вақт топилганда мен алоҳида бир мақола ёзишни мулжаллаганман. И.Каримовнинг Афгонистоннинг етти шимолий вилоятини Ўзбекистонга қўшиб олиш режаси ва уни амалга оширишда ўзбек генерали Абдурашид Дустумнинг роли ҳақида мен қисқагина узимнинг «Буюк келажак» нима ва у качон келади?» [«Мусулмон Ўзбекистон» сайти, 27 январь 2007 йил] мақоламда ёзганман.\nЯна Қирғизистонга кайтамиз. МХХ Қирғизистонни ҳам ўзининг маконига айлантирган ҳамда бу давлат раҳбарлари ва фуқароларининг кайфиятини изчиллик билан урганар эди. Шу сабабли, қирғиз «лола» инкилоби содир бўлишини ўзбек чекистлари нафақат сезар эдилар, балки уни тезлатиш учун имкон кадар «ёрдам» бердилар. Бир карашдан бу парадокс (зиддият)дек туюлиши мумкин. Бироқ Андижонда бир гурух одамлар 23 та тадбиркорни куткариш учун УЯ 64/1 ёпик турмасига куролли хужум уюштирмокчи эканликлари МХХга илгаридан маълум бўлган ва уни амалга ошириш учун ҳукумат зимдан бу гурухга ҳар томонлама ёрдам берган. Мен зимдан сўзининг тагига алоҳида чизик тортдим, чунки бу операцияни МХХ шунчалик усталик Билан уюштирган-ки, гурух аъзолари бундан мутлако бехабар бўлган. Шундай қилиб, Андижон вокеалари ҳам ҳукумат томонидан илгаридан режалаштирилганига шубха йўқ. Манбъа номини айтишдан узимни тийган ҳолда шуни айтишим мумкин-ки, Жиззах вилоят хокими Убайдулла Ёмонкулов 2005 йил май ойининг бошида, Андижон вокеаларидан тахминан бир хафта илгари бир кичик доирада бу вокеанинг бўлиши ҳақида гапириб куйганлиги тугрисида бизда маълумот бор.\nЎзбек ҳукумати мазкур инкилоб рухи албатта Ўзбекистонга таъсир этишини яхши тушунар эди ва шунинг учун ҳам Андижонда «кизил» рангли аксилинкилоб ташкил қилишни илгаридан, қирғиз инкилоби содир бўлмасдан олдин бошлаган эди. Бу оддий тахмин эмас, балки ишончли манбъалардан олинган фактларга асослангандир ва вақти келиб бу манбъаларнинг номи айтилиши мумкин. ЎИҲЖ уз баёнотида (2005 йил 5 июнь) И.Каримовнинг Андижон вокеаларидан кузлаган максадларини санаб берган эди:\n– қирғиз «лола» инкилобининг пайини киркиш ва Андижон вокеалари «тинчигач» Қирғизистонда мазкур инкилобни обрусизлантириш учун беқарор вазият уюштириш;\n– Ўзбекистондаги президент сайловлари олдидан халқни янада куркувга солиш;\n– демократик ва исломий мухолифат вакиллари, хукукбонлар ва журналистларга охирги зарбани бериш.\nБу максадларнинг биринчисига мен батафсилрок тухталмокчиман. Андижон вокеаларидан уч кун утгач мени Венага, ЕХХТ ташкил қилган ва шу мудхиш вокеаларга багишланган брифинга таклиф этишди. Брифинг 19 май куни бўлиб утди. Ўша кунлари Венага Қирғизистон Бош прокурори (ҳозир собик) Азимбек Бекназаров ва Қирғизистоннинг АКШдаги элчиси Замира Сиддикова ҳам келишган экан. Халқаро Хельсинки Федерацияси офисида мен улар билан тасодифан учрашдим. Сухбат давомида биз асосан ўзбек кочоклари ҳақида гаплашдик. Бош прокурорга мен: «Бизга етиб келган маълумотга караганда МХХ томонидан Қирғизистонда содир бўлган инкилобдан анча олдин, Андижон кочоклари орасида бу мамлакатга йуналтирилиши мулжалланган ва махсус тайёргарликдан утказилган катта гурух ташкил этилган. Ҳар иккала халқ ичида «лола» инкилобини обрусизлантириш учун Қирғизистонда беқарор вазият келтириб чикариш И.Каримовга хаводай зарур бўлгани сабабли, бу гурух олдига Қирғизистонда яширин «сингиб» кетиш (яшаб колиш) ва Андижон вокеалари «тинчигач», Уш, Жалолобод ва Қирғизистоннинг ўзбеклар кўп яшайдиган бошқа худудларида вазиятни беқарорлаштирувчи турли кўпорувчилик ишлари олиб бориш вазифаси қўйилган. Қирғизистон ҳукумати бу масалага жиддий ёндошиши лозим» – деган фикр билдирдим. А.Бекназаров менинг бу фикримга кушилди ва уларда ҳам шундай маълумот борлигини билдирди. Қирғизистон ҳукумати бу гурухни аниклаш ва нейтраллаштириш учун бирор чора-тадбирлар курган-курмаганлиги менга маълум эмас, бироқ имом Муҳаммадрафик кори ва бошқа бир катор одамларнинг ўлдирилиши, андижонлик ўзбек кочокларининг угирланиши, БМТ идорасидан кочок макомини олиш учун Қирғизистонга утган хукукбон, журналист, мухолиф партиялар вакиллари ортидан юрган айгокчи пойлокчиларнинг кўпайиши, бир газета офиси олдида портлаш содир этилиши, ўзбеклар яшайдиган худудларда ўзбек тилига давлат макомини бериш талаби билан чиққан ахоли норозиликларининг уюштирилиши ва шунга ухшаш бир катор вокеалар МХХ томонидан жунатилган гурух писиб ётмай, муайян иш олиб бораётганидан даракдир. Шу сабабли мен, Алишер Соиповнинг ўлдирилиши Андижон вокеаларининг шубхасиз давоми, демокдаман.\nҚирғизистон ва Ўзбекистон ўзбекларининг борди-келдиси Козогистон, Туркманистон ва Тожикистонда яшаётган ўзбеклар диаспораларининг Ўзбекистон билан борди-келдисига караганда анча-мунча интенсиврок, ва демак, бу ерда информация окими ҳам кучлирокдир. Алишернинг фаолиятида Андижон вокеалари мохиятини очиш катта урин олган эди. Унинг чоп этаётган «Сиёсат» газетаси ўзбек ҳукумати учун кузга кум тиқилгандей азобга айланди. Газета секин-аста Ўзбекистонга ҳам кириб, кулдан-кулга ута бошлади. Ўзбекистон ҳукумати Андижон вокеаларига тегишли бўлган ҳар бир нарса (жумладан, информация) ва уларни хакконий ёрита оладиган ҳар бир одамдан улгудек куркаётганини ҳисобга олинса, Алишернинг хакконий (нафақат Андижон вокеалари ҳақидаги) информациялари И.Каримовга ҳам (Алишер ва унинг газетаси томонидан), узига ҳам (Ўзбекистон МХХси томонидан) катта хавфга айлана бошлади. Андижон масаласида И.Каримовга Тожикистон, Туркманистон ва Козогистон томондан келаётган жиддий информацион хавфлар йигиндиси Қирғизистондан утиб келаётган информацион хавфча эмаслигини ҳамма тушунади. Агар шундай бўлмаганда эди, ўзбек матбуоти ва давлат Интернет-сайтлари Алишерга карши бунчалик, кутурган итдай ҳамла килмаган булар эди. Алишер оддий журналист эмас эди, унинг И.Каримов режими ҳақидаги ҳар бир сузи, фикри ва мақоласи режимнинг нозик жойига урилар ва какшатар эди-ки, у улгандан кейин ҳам режим югурдаклари унга тош отмокдалар. «Наманганская правда» газетасининг мухбири Геннадий Свинцов ўзининг «Ритуальные пляски на костях» [каранг: http://www.uzmetronom.com сайти, 28.10.07] мақоласида Алишерни, бир томондан, Ўзбекистон ҳақидаги жанжалли мақолалар муаллифи сифатида тасвирлаган бўлса, унинг «Америка овози», ВВС радиолари, Фергана.ру ИА билан ҳамкорлик қилгани ва Уш шахрида «Сиёсат» газетасини чоп қилиб, унда мамлакатимизга карши ёзилган чет эл мақолаларини таржима қилиб босганлигини жиноятдек изохлаган. Г.Свинцов уз мақоласида Алишер шахси ва фаолиятига бахо беришда Ўзбекистондаги маддох журналистлар куллайдиган усул – уни ерга уриш йўлини ишлатган: гуёки унинг мақолаларининг хеч бир ажралиб турадиган жойи йўқ, Алишернинг ўзбек ҳукуматининг танкиди хеч қандай исботга эга эмас эмиш. Мазкур русзабон «журналист» Алишерни «Хизб ут-Тахрир» диний партиясига боглаб Ўзбекистон ҳукуматининг одамларнинг меъдасига тегиб кетган «ашуласи»га ҳамоханг бўлган. Юқорида келтирилган сайтда Г.Свинцовнинг мақоласига шарх берган ўзбекистонлик яна бир русзабон журналист Сергей Ежков ўзбек МХХчиларини уз кукраги билан химоя қилган ҳолда Алишернинг ўлимида «тепса тебранмас» ўзбек халқини ҳукуматга карши кузголон қилишга ундамокчи бўлган одамлар ўлдирган, – дейишгача борган. Бундан яккол кўринади-ки, Алишер ўлимидан кейин ҳам Ўзбекистон ҳукуматига дахшат солиб турибди.\nЗолимликка карши ўзининг сузи ва калами билан курашган Алишерни Аллох уз рахматига олсин ва жаннатига дохил килсин. Омийн!\n29 октябрь 2007 йил\nPrevious postЧАЛА-Порядочные ЛЮДИ\nNext postПоспешное решение ЕС


Озиқ-овқат маҳсулотларининг таркибини аниқловчи сканер яратилди\n09:29 / 31.03.2016\nОзиқ-овқат маҳсулотларининг таркибини аниқловчи сканер яратилди. Қурилма нафақат маҳсулот нимадан таркиб топганини аниқлашга, балки унда қандай миқдорда витаминлар борлиги ва уни қандай узоқ вақт сақлаш мумкинлигини аниқлай олади. Шунингдек, янги қурилма исталган нон маҳсулотида глютен (оқсил) миқдорини аниқлашга имкон беради. Бу ҳақда WashingtonPost нашри хабар бермоқда.\nМаҳсулот аниқланиши ва унинг кўрсаткичлари таҳлили икки босқичда ўтади. Аввал қурилма олинган маълумотни ўз маълумотлар базасидаги маълумотлар билан таққослайди, сўнгра маҳсулот сиртини унинг ўзига хос жиҳатларини аниқлаш учун ўрганади.\nSciO деб номланган янги қурилмани яратишда унинг ихтирочилари озиқ-овқат маҳсулотларини истеъмол қилишда баъзи чеклашларга эга одамларга ёрдам беришни ўз олдиларига мақсад қилиб қўйганлар. Мисол учун, қурилма қанд касаллигига эга одамларга жуда асқотади: қурилма ёрдамида ортиқча ҳаракатларсиз егуликнинг аниқ таркиби, ундаги қанд миқдори ва бошқа моддаларни аниқлаш мумкин.\nСканер шунингдек ресторанда ва уйда тайёрланган таомлар таркибини аниқлай олади.\nSciO сканери 249 доллардан сотилмоқда. Унга дастурларни юклаб олиш бепулдир.


Селфи-дронлар селфи-таёқларни техника бозоридан сиқиб чиқаради\nТеглар: Селфи, Дрон\nДобавлено: 05.04.2016, 14:43\nВа ниҳоят селфи-таёқларга муносиб рақиб бўла оладиган гаджет яратилди, деб хабар беради “Вести” нашри.\nСелфи ишқибозлари учун манзур бўладиган ва селфи-таёқларни техника бозоридан сиқиб чиқариши кутилаётган қурилма селфи-дрон дея номланади.\n“ROAM-e”—селфига тушириш учун мўлжалланган ва мустақил учиб юрадиган аппарат ҳисобланади. У ҳозирда оммалашган селфи-таёқлардан анча қулай.\nДрон смартфон эгаси атрофида мунтазам равишда учиб юришга қодир. У сизни суратга туширади ва воқеа жойидан онлайн-трансляция олиб боради. Дрон технологияси фойдаланувчини ҳамма вақт кадрда кўрсатиб туради.\nАгар дрондаги “Ортимдан кузат” функцияси ёқилса ROAM-e эгасидан уч метр узоққа учиб кетмайди. Анъанавий режимда селфи-дроннинг учиш радиуси 25 метргача етади. Яъни у сизни 25 метр узоқликдан ҳам суратга олаверади.\nҚурилмада панорама режими ҳам кўзда тутилган. Яъни у сизни 360 даражада айлантириб, суратга олади.\nДрон 20 дақиқа учиб юришига етадиган аккумулятор билан таъминланган. Бироқ, унинг камчиликларидан бири аккумуляторни тўлдириш учун яна икки соат керак бўлади.\nСелфи дроннинг бошланғич нархи 349 доллар деб баҳоланган.\nДубай полицияси бомбани зарарсизлантирувчи дронни яратди\nШиракайф селфи ишқибози тезюрар шосседа ҳалок бўлди\n23 ёшли қиз ижтимоий тармоқлардаги машҳурликни деб ҳаётини хавф остига қўйди(Видео)


АҚШ Беларус амалдорларига санкциялар жорий этиш масаласини кўриб чиқмоқда\nБеларус мухолифат мувофиқлаштирув кенгаши аъзоси Мария Колесникова.\nҚўшма Штатлар Беларусда инсон ҳуқуқлари бузилишига йўл қўйган ҳукумат амалдорларига нисбатан “адресли санкцияларни” жорий этиш масаласини кўриб чиқмоқда. Бу ҳақда 8 сентябрда АҚШ Давлат котиби Майк Помпео баёнот берди.\nПомпео Беларус мухолифат мувофиқлаштирув кенгаши аъзоси Мария Колесникова, Антон Родненков ва Иван Кравцовларнинг ўғирлангани тўғрисидаги хабарлардан ташвишланганини ҳам билдирди.\nАввалроқ Беларус мухолифатининг бу уч лидери ўғирланиб, кейин Украинага мажбурий равишда депортация қилингани тўғрисида хабарлар берилган эди.\nАнтон Родненков ва Иван Кравцов 8 сентябрда Киевда ўтган матбуот анжуманида ўзларининг қай тарзда ўғирланиб, Беларусдан мажбурий чиқариб юборилганлари тўғрисида гапириб беришди.\nУларнинг айтишларича, Мария Колесникова чегарадаги бетараф ҳудудга етганида машинада ўз паспортини кўриб қолган ва йиртиб ташлаган. Шундан сўнг у машина ойнасидан қочиб чиқиб, Беларус томонга ўтиб кетган. Бу воқеа 7 сентябрда юз берган.\nБеларусга қайтган Мария Кооперативного қаерда экани ҳозирча номаълум. Тахминларга қараганда уни ҳуқуқ-тартибот органлари қамоққа олган бўлиши мумкин.


АМАЛИЙ ИШЛАР ПАРТИЯНИНГ ЮЗИ - Ўзбекистон овози газетаси\nАМАЛИЙ ИШЛАР ПАРТИЯНИНГ ЮЗИ\nЎзбекистон ХДП Тошкент вилоят кенгашининг пленуми танқидий руҳда ўтди.\n— Ҳаёт партия аъзолари ҳамда депутатлардан ташаббускорлик билан иш олиб боришни талаб қилмоқда, — деди ЎзХДП Тошкент вилоят кенгаши раиси Меҳрож Дархонов. — Аммо сусткашликка йўл қўйилаётган ҳолатлар ҳамон кузатилмоқда. Бугунги кунга қадар фаолиятини тўғри йўлга қўя олмаган 4 нафар туман кенгаши раисларига нисбатан интизомий жазо чоралари қўлланилди. Самарасиз фаолият кўрсатаётган 10 та бошланғич ташкилот фаолияти танқидий кўриб чиқилиб, бирлаштириб юборилди. Партия билан алоқасини узиб қўйган 10 дан ортиқ қуйи ташкилот билан қайта алоқа ўрнатилди.\nМаҳаллий Кенгашлар депутатлари томонидан ўтган йилнинг 12 июлидан буён жами 514 та депутатлик сўрови юборилган бўлиб, 489 таси ижобий ҳал этилган. Қолганлари назоратда турибди.\nЯна бир оғриқли нуқтамиз ҳақида айтиб ўтишни жоиз, деб биламан. Кўпинча партия ташкилотлари ўтказаётган тадбирларда жамият ҳаётида фаол иштирок этаётган хотин-қизлар жалб қилинаётганига гувоҳ бўляпмиз. Бу яхши, албатта. Аммо ишсиз, фарзанд тарбияси билан банд бўлган аёлларни ҳам эътибордан четда қолдирмаслик лозим. Олий ўқув юртлари ёки касб-ҳунар коллежларини тамомлаб, ишга жойлаша олмаётган опа-сингилларимизга амалий ёрдам кўрсатиш бизнинг вазифамиз эмасми аслида?..\nЁшлар билан ҳам етарли даражада алоқа ўрнатмаганмиз. Акс ҳолда 937 маҳаллада амалга оширилган жиноятда ёшлар иштироки кузатилмасди. Бу Тошкент вилоят партия кенгаши «Истиқбол» ёшлар қанотининг етарли даражада фаолият олиб бормаганидан, деб ўйлайман. Улар ўтказаётган тадбирларнинг амалий, таъсирчанлиги юқори бўлганда, бу ҳолатга тушиб қолмасдик.\n— Тошкент вилоятида ногиронлиги бўлган 40 минг нафардан ортиқ киши истиқомат қилади, — деди Тошкент вилоят ногиронлар жамияти раиси Йўлдош Ёқубжонов. — Шундан 4229 нафари биринчи гуруҳ, 32931 нафари иккинчи гуруҳ, 7442 нафари эса учинчи гуруҳ ногиронлари ҳисобланади. Уларнинг орасида ногирон фарзандига ғамхўрлик қилиб ишлай олмаган ёки меҳнат фаолиятида узилиш бўлган оналар ҳам бор. Улар вақти келиб нафақага чиқишга қийналишаётганини билдиришмоқда. Соғлиқни сақлаш вазирлигининг бу борадаги тегишли қарорини ўргандик. Қарор бундай оналарнинг нафақага чиқишига асос бўлар экан, аммо унинг нусхаси ҳаммага ҳам берилмас экан. Депутат сўрови юбориб, қарор нусхасини олсак, вилоятимизнинг барча туман пенсия жамғармаси бўлимларига тарқатсак, мақсадга мувофиқ бўларди. Тўғри, бу жуда кичик, аҳамиятсиз муаммодек туюлиши мумкин. Аммо ногиронлиги бўлган фарзандининг парвариши билан банд она кўп вақтини кўчада, мутасадди ташкилотлар эшиги олдида ўтказа олмайди.


“Академик А.П.Қаюмов ва мумтоз адабиётшунослик” мавзусидаги\nхалқаро илмий-назарий конференцияси\n2021 йил май ойининг 17-18-куни ЎзР ФА Алишер Навоий номидаги Давлат адабиёт музейида “Академик А.П.Қаюмов ва мумтоз адабиётшунослик” мавзусида халқаро илмий-назарий конференция ўтказилади. Тадбир атоқли олим, Ўзбекистонда хизмат кўрсатган фан арбоби, “Буюк хизматлари учун” ордени соҳиби, Ўзбекистон Фанлар академиясининг академиги, филология фанлари доктори Азизхон Пўлатович Қаюмов таваллудининг 95 йиллигига бағишланади.\nАнжуманга устоз олимнинг шогирдлари, мумтоз адабиётимиз тарихи, манбалари, назариясини ўрганиш бўйича кўзга кўринган мутахассислар билан бир қаторда, шу соҳада илмий изланишлар олиб бораётган докторантлар, магистрантлар ва мустақил тадқиқотчилар таклиф қилинади.\nМаърузалар учун қуйидаги йўналишлар белгиланган:\nа) “Академик А.П.Қаюмов илмий мероси ва унинг аҳамияти”; б) Шарқ мумтоз адабиётига оид қўлёзма манбалар; в) Шарқ мумтоз адабиётшунослигида назарий ёндашув ва методлар; г) Мумтоз адабиётни таълим тизимида ўқитишнинг муаммо ва вазифалари ҳақидаги материаллар қабул қилинади.\nМатериални тақдим этиш талаблари:\n•\tМуаллиф ҳақида маълумот (Ф.И., иш жойи ва лавозими, илмий даражаси, тел., e-mail);\n•\tМақолалар ўзбек, инглиз ва рус тилларида қабул қилинади;\n•\tМақола матни 4-6 бет атрофида, MS WORD, Times New Roman, 14 кегель, сатрлар ораси 1,15 интервал, варақнинг чап томонидан 3 см, ўнгдан 1,5 см, юқори ва пастдан 2 см бўлиши керак.\n•\tСарлавҳадан сўнг ўзбек, инглиз ва рус тилларидаги қисқа аннотация ҳамда калит сўзлар берилиши шарт.\n•\tМатериалда ҳавола (сноска)ларидаги адабиётлар тўлиқ ёзилиши ва саҳифа остида кўрсатилиши керак.\nКонференция тўпламининг ўз вақтида нашрга тайёрланишини таъминлаш мақсадида Сиздан материалларни 2021 йилнинг 2 май кунига қадар жўнатишингиз сўралади. Маъруза матнлари 1 нусха қоғоз ва электрон шаклларда қабул қилинади. Баён этилган маълумот ва уларнинг илмий-назарий асосланганлиги ҳамда методик жиҳатлари бўйича муаллиф(лар) масъулдир. Анжуман онлайн тарзда ZOOM платформасида ўтказилиши кўзда тутилмоқда (қўшимча хабар қилинади).\nКечиктирилган ва талаблар бўйича тайёрланмаган, анжуман мавзусига мувофиқ келмайдиган мақолалар қабул қилинмайди.\n100011, Тошкент ш. Навоий кўчаси, 69-уй\ne-mail: navoimuseum@academy.uz ; adkozgu@gmail.com\nМурожаат учун: +998 94 4543009 (Меҳрибон Ёдгорова)\n+998 99 7071034 (Дилноза Рустамова)


Маҳаллий газета Самарқанддаги иситиш муаммолари ҳақида ёзди - BBC News O'zbek\nМаҳаллий газета Самарқанддаги иситиш муаммолари ҳақида ёзди\nСамарқанд вилояти ҳокимлиги муассиси бўлган "Зарафшон" газетаси шаҳардаги иситиш тизимининг қишга яроқсизлиги борасида таҳлилий мақола чиқарган.\nЖурналист Анвар Мустафоқулов олиб борган изланишидан маълум бўлишича, Самарқанд шаҳридаги 776 та кўп қаватли уй иссиқлик билан таъминланиши керак, расмий манба 176 уйга иссиқлик етиб бораётганини айтган. Бироқ қишга тайёргарлик кўрилмагани боис ушбу уйларнинг ҳам ярмидан кўпи музлаб ётибди.\nМақоладан маълум бўлишича, айрим мавзеларга иссиқлик 2007 йилдан бери етиб бормайди.\nЖурналист мақолани тайёрлаш жараёнида "Иссиқлик манбаи" давлат унитар корхонаси раҳбари Ёқуб Қурбоновдан ҳам изоҳ олган.\nЁқуб Қурбонов сўзларидан маълум бўлишича, давлат корхонаси 18 миллиард сўм 5 миллион 667 минг доллар) қарзга ботган.\nМақолада ушбу қарздорлик қандай пайдо бўлиб қолгани борасида изоҳ берилмаган.\nГазета мухбирлари иссиқ сув юборилган айрим кўп қаватли уйлар қувурларнинг носозлиги сабаб ертўла ва кўчада кўлмак ҳосил бўлганини бориб кўрган.\nУй-жой мулкдорлари ширкатлари шу вақтгача қувурларни текширув ишларини ўтказмаган "Иссиқлик манбаи" давлат корхонасини айблаган.\nЎз навбатида давлат корхонаси қувурларни текшириш ишлари август ойидан бери олиб борилаётганини таъкидлаган.\n"Икки томоннинг гаплари икки хил. Аҳвол шуки, ўртада аҳоли совуқдан қийналяпти," - дейилади мақолада.\nКалаванинг бир учи шаҳар ҳокимига ҳам бориб тақалган. Маълум бўлишича, ҳар йили 15 ноябргача аҳолини иссиқлик билан таъминлаш бўйича шаҳар ҳокимининг фармойиши чиқади.\nҚишнинг эрта келиши ва шаҳар оппоқ қорга бурканганига қарамасдан, ушбу фармойиш ҳануз чиқмаган.\nБу ҳақда "Зарафшон" газетасига "Иссиқлик манбаи" давлат унитар корхонаси мутассаддилари маълум қилган.\nЖурналистнинг таъкидлашича, бундан бир ойча олдин Самарқанд шаҳар ҳокимлиги мутасадди ходимлари билан суҳбатлашилганида шаҳарнинг тўртта ҳудуди, жумладан, Кимёгарлар шаҳарчасидаги бир қанча уйлар учун локал қозонхоналар қурилаётгани, 15 ноябргача улар ишга тушиши режалаштирилгани маълум қилинган.\n"Афсуски, Кимёгарлар шаҳарчасида локал қозонхона фаолият юритаётгани у ёқда турсин, ҳали қурилиш ишлари ҳам бошланмаган экан," - деб ёзади Анфар Мустафоқулов.\nЭлектр таъминотидаги узилишлар иссиқлик етказиб берилаётгани айтилган 176 та уйнинг ярмидан кўпини иссиқликсиз қолдирган.\n"Ҳаво ҳароратининг кескин пасайиб кетиши ортидан иссиқлик етказа бошлаган кунимиздан электр энергиясида муттасил узилишлар бошланди. 24 ноябрга ўтар кечаси электр энергияси кечаси соат 24:00 да ўчиб, эрталаб 06:05 да ёнди. Лекин бу вақтда барча қувурларимиздаги сув музлаб, бутун тизим ишдан чиқиб бўлган эди. Бу аҳволда аҳолига ҳам, ижтимоий соҳа объектларига ҳам иссиқлик етказишнинг мутлақо иложи йўқ," - деган "Автоваз" қозонхонаси раҳбари Ражаб Ҳасанов газета мухбири билан суҳбатда.\nНатижада Сартепа мавзесидаги 90 та кўп қаватли уй, туризм коллежи ва Самарқанд автомобил заводи иссиқликсиз қолган.\nМақолада айтилишича, қишга тайёргарлик баҳордан бошлаганлиги ва вилоят миқёсидаги йиғилишларда тайёргарликни 1 сентябргача тугатиш борасида қайта-қайта уқтирилганига қарамасдан иссиқлик тизими қишга тайёр бўлмаган.\nИссиқлик тизимининг ишламаслиги электр энергиясига бўлган эҳтиёжнинг кескин ошиб кетишига олиб келган.\nЗўриқишга чидай олмаган электр узатиш кабеллари ишдан чиқа бошлаган. Натижада 10 га яқин кўп қаватли бинолар қишнинг совуқ кунларида электр токисиз ҳам қолган.\n"Ҳеч кимдан кам эмасмиз"\nЎзбекистонда Ислом Каримов бошқарув даврида давлат нашрларидан тортиб, хусусий газеталаргача бу каби муаммолар кўтарилмас эди.\nМарказий телевидениелардан тортиб, туман рўзномасигача республикадаги ютуқлар ҳақида бонг урарди.\nЭлектр, газ ва иссиқлик тизими каби ижтимоий муаммолар журналистлар томонидан кўтарилмас эди.\nЖурналистлар ўз хотираларида ёзишича, Ислом Каримовнинг қулоғига етиб борса ранжиши мумкин деб, ҳатто "иллат" сўзини газетада бермаган муҳаррирлар бисёр бўлган.\nИслом Каримов вафотидан сўнг ҳокимият вақтинча Бош вазир Шавкат Мирзиёевга ўтди. 4 декабрдаги сайловда унинг қийинчиликларсиз ғалаба қозониб президент бўлиши тахмин қилинмоқда.\nМирзиёевнинг қисқа бошқаруви давомида ижтимоий тармоқларда муаммолар ҳақида очиқ фикр билдирувчи қатлам сони ортди.\n"Биз хеч кимдан кам эмасмиз" деган эртакка асосан, масалан Шимолий муз океанидаги оқ айиқлардан ёки Антарктидадаги пингвинлардан точно кам эмасмиз . Совуқдан тишингизни тақиллатган пайтларда, Каримовни эслаб, яхшилаб мақтанг, анча исингандай бўласиз," - дейди хабар остига изоҳ қолдирганлардан бири.


Ўз хотинини ўдирган Тожикистон фуқароси 11 йилга озодликдан маҳрум этилди\nШукрона Хайдарова. Фото из семейного архива\nСўғд вилояти Айний туман суди маҳаллий фуқарони хотинини ўлдиришда айбдор деб топиб, 11 йилга озодликдан маҳрум қилди.\nАйний тумани Урметан қишлоғида яшовчи 26 ёшли Шукрона Ҳайдарованинг жасади 4 август куни кечқурун ўз уйида осилган ҳолда топилган. Аёлнинг эри Сафиалло Раҳмоновга яқин қариндошлари аёл ўз жонига қасд қилганини таъкидламоқда. Бироқ, Шукронанинг қариндошлари шубҳа қилмадилар, улар Шукронанинг ўлдирилгани ишонадилар.\n«Урметан қишлоғида яшовчи Сафиалло Раҳмонов иккинчи рафиқаси Шукрона Хайдаровани ўлдиришда айбдор деб топилиб, Тожикистон Республикаси Жиноят кодексининг 104-моддаси (Қотиллик) билан 11 йилга озодликдан маҳрум этилди. Судда у ўз айбини тан олди ва тавба қилди. Сафиалло Раҳмонов оилавий можаро пайтида ўз хотинини ғазабланиб бўғиб ўлдирганини айтди », — деди ўзини таништиришни истамаган Айний туман судининг судьяси 15 октябрь куни Озоди радиосига.\nОлдинроқ Шукрона Ҳайдарованинг қариндошлари Сафиалло Раҳмонов у билан (никоҳ) шаърий тўй маросимини ўтказгани ҳақида хабар беришган. Сафиалло Раҳмоновнинг ўзи сўроқ пайтида бир вақтнинг ўзида иккита аёл билан яшаганлигини рад этди. Тожикистонда икки ва ундан ортиқ турмуш тақиқланган ва қонун билан жазоланади.\nРаҳмоновнинг қандай шароитда иқрор бўлганлиги номаълум. Унинг оиласи суд қарори юзасидан изоҳ беришдан бош тортди. Шукрона Ҳайдарованинг қариндошлари суд ҳукмини жуда енгиллигидан норози бўлишди. «Биз ҳукмни қайта кўриб чиқишни ният қилмоқдамиз», деди марҳумнинг яқинлари ёллаган адвокат Умеда Муродова.\nМаҳкум билан никоҳдан Шукронанинг ота-онасининг қарамоғида бўлган иккита вояга етмаган фарзанди бор.\nТожикистон Ички ишлар вазирлиги маълумотларига кўра, сўнгги икки йил ичида аёлларни эрлари томонидан ўлдириш бўйича 10 дан ортиқ ҳолатлар бўлган. Тожикистонда қотиллик учун жиноий жазо 8 йилдан 25 йилгача озодликдан маҳрум қилишдир.


00:23 14 Август 2020\n17:39 16.09.2019 Ҳавола олиш\nТОШКЕНТ, 16 сен - Sputnik. Россия Федерал мажлиси Федерация кенгаши раиси Валентина Матвиенко Ўзбекистонга ташриф буюради. Бу ҳақда Sputnik мухбири хабар қилмоқда.\nТашриф октябрь ойининг илк кунларида амалга оширилиши кутилмоқда. Бу ҳақда Олий Мажлис Сенати раиси Танзила Норбоеванинг Россия Давлат думаси раиси Вячеслав Володин билан бўлган учрашувида маълум қилинди.\nТомонлар учрашувда икки мамлакат парламентлараро алоқаларини янада мустаҳкамлаш ва ривожлантириш масалалари муҳокама этишди.\nШунингдек, МДҲ Парламентлараро ассамблеяси, Парламентлараро иттифоқ, ЕХҲТ Парламент ассамблеяси каби халқаро парламентлараро тузилмалар доирасида бундан буён ҳам ҳамкорлик қилишга тайёр эканига урғу берилди.


Ҳиндистонда 300 дан ортиқ киши номаълум касаллик туфайли касалхонага ётқизилди\nҲиндистоннинг Aндхра-Прадеш штатида 315 дан ортиқ киши номаълум касаллик сабабли касалхонага ётқизилиб, бир киши вафот этди. Бу ҳақда «The Hindu» нашри хабар берди.\n«The Times of India» хабарига кўра, беморлар 5 декабрдан бошлаб тез тиббий ёрдамга мурожаат қилишни бошлаган. Кейинроқ номаълум касаллик аломатлари Элуру шаҳрининг турли минтақаларида яшовчи 45 кишида пайдо бўлган.\nТаъкидланишича, мутахассислар касаллик сабаблари сифатида бир нечта омилларни ўрганмоқда. Шу жумладан, ҳавонинг ифлосланиши ёки сифатсиз маҳсулотлардан заҳарланиш касалликка сабаб бўлган бўлиши мумкин.


18:37, 22.12.2017 // 111138\nШавкат Мирзиёев Молия вазирлигини «каламушлар»дан тозалашга 10 кун муҳлат берди (видео)\nЎзбекистон Президенти Шавкат Мирзиёев 22 декабрь куни Олий Мажлис Сенати ва Қонунчилик палатаси аъзоларига Мурожаатнома йўллади. Президент мурожаати «Ўзбекистон 24» телеканали орқали жонли эфирда намойиш этилди.\nПрезидент мурожаати давомида Ўзбекистон бош вазири ўринбосари — молия вазири Жамшид Қўчқоровга юзланиб, ундан Молия вазирлигига «тажрибаси бўлмаса-да, Ватанни севадиган одамлар»ни ишга олишга чақирди.\nМен молиянинг аввалги, 15—20 йил унга раҳбарлик қилган, унинг «м» ҳарфини ҳам тушунмаган баландпарвоз одамларини ишдан ҳайдаб юбордим. Фақат раҳбарларини ҳайдадим, лекин қўпол бўлса-да айтаман — пастдаги «каламуш»лари ҳали ҳам ўтирибди.\nҚўчқоров шу ердами? Агар ўзгариш қилмаса — сизларнинг олдингизда айтяпман — бир ойда буни ҳам ишдан оламан. Менга бунақа молия керак эмас. Молиядаги Острогорский деган ноинсофни ҳайдаганман — ҳозиргилардан ҳам унинг ҳиди келиб турибди.\nМенга Ватанни севган, ўзбек миллатининг, ўзбек давлатининг, Ўзбекистонда яшаётган ҳар бир фуқаронинг эртанги кунига бефарқ бўлмаган молиянинг бошлиғи керак!\nҚўчқоров — янги вазир, бироқ пастда эски «каламуш»дан қолганлар ўтирибди. Уларни йўқ қилмагунича мен бу вазир билан ишламайман. Кеча айтдим — сенга 10 кун муҳлат, ҳаммасини ҳайдайсан, бирортаси қолмаслиги керак, деб.\nТажрибаси бўлмаса ҳам майли, ёшгина, мана шу миллатни, мамлакатни севган одам керак!\n23:36 Кеча // 119295\n22:51 Кеча // 119097\n18:24 Кеча // 106230\n10:59 Кеча // 101883\n09:12 Бугун // 81898


Соҳибқирон мақбарасига саёҳат\nболажонлар учун қизиқарли бўлди\nХалқимизда "Бола бошидан, ниҳол ёшидан", деган нақл бор. Бу бежизга айтилмаган, албатта. Чунки фарзандларимиз ёшлигида қандай руҳда камол топса, эртага шундай фикрлайди, яшайди ва меҳнат қилади.\nШундан келиб чиққан ҳолда бугун мамлакатимизда келажагимиз ворислари бўлган ёш авлод таълим-тарбиясига ҳар қачонгидан ҳам жиддий эътибор қаратилиб, уларни комил инсон қилиб вояга етказиш борасида кенг кўламли ишлар амалга оширилмоқда. Бу борада жажжи болажонларимизга таълим-тарбия бераётган мактабгача таълим муассасалари алоҳида ўрин тутяпти.\nАйни пайтда ушбу муассасаларда кенг қамровли маънавий-маърифий тадбирлар ўтказиш, кечалар ташкил этиш, буюк аждодларимизнинг туғилган саналарини нишонлашга алоҳида эътибор қаратилган. Анъанага мувофиқ, буюк давлат ва сиёсат арбоби, улуғ саркарда, Соҳибқирон Амир Темур таваллудининг 682 йиллиги муносабати билан ҳам мактабгача таълим муассасаларида турли маънавий-маърифий тадбирлар ташкил қилинмоқда. Ўз даврида салтанати пойтахти бўлган Самарқанднинг диққатга сазовор жойлари бўйлаб саёҳат болажонларда бир олам таассурот қолдирмоқда.\n81-мактабгача таълим муассасаси раҳбарияти Ўзбекистон "Миллий тикланиш" демократик партияси шаҳар кенгаши билан ҳамкорликда ана шундай тадбир уюштирди. Аввало муассасанинг ўзида Амир Темур ва темурийлар даврига оид саҳна кўринишлари тайёрланди. Уларда жажжи болажонларнинг бири Амир Темур, бири Мирзо Улуғбек, бошқаси Заҳириддин Муҳаммад Бобур, шунингдек, Султон Ҳусайину Алишер Навоий бўлиб роллар ижро этишди. Рубоийлар айтишди, Амир Темур "Тузуклар"идан қисқача намуналар келтиришди.\nШундан сўнг таълим муассасаси тарбиячилари партия аъзолари ҳамроҳлигида Амир Темур ҳайкали ва бобокалонимиз абадий қўним топган мақбарага саёҳат уюштиришди. Болажонларга тарбиячилар Амир Темурнинг болалиги, қатъиятли ва билимли давлат арбоби сифатида эришган ютуқлари, қўл урган эзгу ишлари ҳақида маълумот беришди.\nДарҳақиқат, айни саъй-ҳаракатларимиз онгу тафаккури шаклланиб бораётган мурғак қалб болажонларимизда аждодларимизга ҳурмат уйғотиб, муносиб ворис бўлишлари учун ўзига хос туртки бўлади.\nШаҳримиздаги мактабгача таълим муассаларининг барчасида худди шундай тадбирлар давом этмоқда.\nМуаллиф: Б. МАҲМАТҚУЛОВ шаҳар мактабгача таълим бўлими мудирининг ўринбосари\n11.04.2018 252 № 27 Янгиликлар


Рус матбуоти: Украинанинг 400 дан ортиқ аскари Россия ҳудудига кирди\nРоссия матбуоти 4 август куни Украинанинг 400 дан ортиқ ҳарбийси Россия ҳудудига киргани ҳақида хабар тарқатди.\nРус матбуоти хабар қилишича, украин ҳарбийларининг бу ҳаракатига россияпараст кучлар билан жанг ҳаракатларидан қочиш зарурати туртки бўлган.\nРоссия Федерал хавфсизлик хизмати расмийси Василий Малаевнинг рус матбуотига айтишича, Украинанинг 438 нафар аскари Россия ҳудудида кириш учун рухсат сўрагач, уларга "инсонпарварлик йўлаги очиб берилган".\nХабарларга кўра, украин ҳарбийларининг қурол-яроғи тугаб қолган ва уларни россияпараст кучлар қуршовга олгани боис, Россия ҳудудидан паноҳ излашга мажбур бўлган.\nМалаев украин ҳарбийларининг 180 нафари юртига қайтиш истагини билдирганини айтмоқда. Бошқа аскарлар ҳақида эса ҳозирча маълумот йўқ.\nУкраина ҳарбийлари ҳам аниқ сонини ошкор қилмаган ҳолда ўз аскарлари Россия чегарасини кесиб ўтганини тасдиқлади, аммо рус нашрларининг украин ҳарбийлари Россиядан бошпана излаганига оид иддаоларни рад этди.


Бошқарма бошлиғи жиззахлик фуқаролар билан учрашди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Бошқарма бошлиғи жиззахлик фуқаролар билан учрашди\nБугунги кунда барча Давлат органлари идоралари ва раҳбарлик фаолиятининг асосий мақсади ҳам халқимизнинг тинч ва осуда ҳаётини таъминлаш, уларга муносиб шароитлар яратишдан иборатдир. Яқинда Жиззах вилояти ИИБ бошлиғи генерал-майор Ғайрат Қодиров вилоятимиз фуқаролариучунсайёр қабул ўтказди.\nЖиззах шаҳар ИИБ 2-сонли бўлинмасида ташкил этилган сайёр қабулда 60 нафардан зиёд вилоятимиз фуқаролари қабул қилинди ва 25 га яқин мурожатлар кўриб чиқилди.\nФуқаролар билан мулоқот жараёнида манзилли дастурлар ва фуқаролардан ички ишлар органларига ҳамда расмий сайтларга келиб тушаётган саволлар ва мурожаатлар таҳлили орқали аҳоли учун бугунги кундаги долзарб мавзуларни аниқлаб олди. Аҳоли томонидан энг кўп мурожаат этилаётган мавзулар, яъни, аҳоли бандлигини таъминлаш, ички йўлларни тамирлаш, уй-жой муаммоси, ижтимоий кўмак кўрсатиш каби масалалардан иборат бўлди.\nҚабул жараёнида мурожатларнинг аксарият қисми жойида ечимини топди. Ўрганиш ва вақт талаб қиладиган мурожатлар бўйича Жиззах вилоятининг мутасадди ташкилот раҳбарларига тегишли топшириқлар берилди.


Сарри: «Европа Лигаси финалида «Наполи»га дуч келишимизни истардим»\n«Челси» бош мураббийи Маурицио Сарри Европа Лигасининг 1/8 финалидаги «Динамо»га қарши ўйиндан кейин (5:0) ўз фикрларини билдириб ўтди.\n«Ўйинни шиддат билан бошладик, илк дақиқаларданоқ гол уришга эришдик. Натижада рақиб қийин аҳволда қолди. Биринчи бўлимни жуда зўр ўтказдик. Танаффусдан кейин хотиржамлик билан керакли натижани қайд этдик. 90 дақиқа жуда сифатли ўйин кўрсатдик.\nЖиру? У майдонда энг яхшилардан бўлди. Охирги вақтларда унинг майдонга чиқиши жамоа фойдасига ишламоқда. Мавсумдаги 9-голини урди. Ҳет-трикка эришганидан унинг ўзи учун хурсандман.\n«Наполи»? Уларга қарши финалда ўйнашни афзал кўрган бўлардим. Биринчидан, ана шунда иккала жамоа ҳам финалга қадар етиб борган бўларди. Иккинчидан эса «Наполи» учун қувонган бўлардим. Неаполь билан мен кўп нарсалар боғлаб туради, шу боисдан бу шаҳарда ўйин ўтказиш мен учун қийин бўларди», – деган Саррининг сўзларини келтирди клуб расмий сайти.\nЭслатиб ўтамиз, италиялик мутахассис «Челси»га келгунга қадар 2015-2018 йилларда «Наполи»ни бошқарган, ундан сўнг неаполликларга Карло Анчелотти бош мураббий этиб тайинланганди.\nЕвропа Лигаси 1/4 финали жуфтликлари бугун Тошкент вақти билан соат 17:00да бошланадиган қуръа маросимида аниқланади. Босқич учрашувлари 11 ва 18 апрель кунларига белгиланган. Финал ўйини 29 майда Бокуда бўлиб ўтади.\n«Арсенал»да Рэмси билан шартнома нега узайтирилмаганига изоҳ берилди\nСтерлинг ирқчилик учун клублардан очко олиб ташлашни таклиф қилди\nМанба: Гвардиола «Ювентус» билан 4 йиллик шартнома бўйича келишиб олди


Қатар ОАВларига ҳужум БАА томонидан ташкиллаштиргани маълум қилинди » Новости Узбекистана сегодня: nuz.uz\nНовости Узбекистана → Жахонда → Қатар ОАВларига ҳужум БАА томонидан ташкиллаштиргани маълум қилинди\n17-07-2017 14:13 0 460 Рейтинг1 Чоп этиш\nҚатар ОАВларига ҳужум БАА томонидан ташкиллаштиргани маълум қилинди\nҚатар давлат янгиликлар агентлигига уюштирилган ва Форс кўрфази мамлакатлари ўртасида тангликни келтириб чиқарган киберҳужум ортида Бирлашган Араб Амирликлари турган. Бу ҳақда The Washington Post Америка разведкасидаги мансабдорларга таяниб маълум қилди.\nНашр маълумотига кўра, америкалик разведкачилар олинган маълумотни таҳлил қилиб, БАА ҳукумати аъзолари 23 май куни ҳужум режаси ва уни амалга оширишни муҳокама қилишганини тасдиқлашган.\nҲужумнинг ўзи 24 майда юз берган. Бироқ, у БАА томонидан тўғридан-тўғри амалга оширилгани ёхуд улар бошқа томонга бу борада мурожаат қилишгани билан боғлиқ масала номаълумлигича қолмоқда.\nҚатар ва унинг минтақадаги қўшнилари ўртасидаги зиддият Ар-Риёдда бўлиб ўтган Форс кўрфази мамлакатлари ва АҚШ саммитидан кейин юзага келди. Ўшанда Қатар янгиликлар агентлиги мамлакат амири номидан нутқ эълон қилган, унда Эрон билан алоқалар ўрнатиш ёқлаб чиқилган эди. Кейинроқ Қатар ТИВ расмий вакили агентлик сайтига хакерлар ҳужум қилиб, нутқни улар жойлаштирганини маълум қилди. Аммо Саудия Арабистони, БАА ва Баҳрайн бу раддияни ишончсиз деб топди.


Адолат – давлатнинг асоси ва ҳукмдорлар шиоридир – Jurnalist\nАдолат – давлатнинг асоси ва ҳукмдорлар шиоридир\nR S2019-07-14T04:12:24+00:009 Aprel, 2019|Умумий янгиликлар|\nПойтахтимиздаги Амир Темур хиёбонида Соҳибқирон таваллудининг 683 йиллигига бағишланган тантанали тадбир бўлиб ўтди.\nБугун ҳам Соҳибқироннинг мардлик, жасорат, адолат, тадбиркорлик, ватанпарварликка йўғрилган эзгу фазилатлари Президентимиз юритаётган сиёсатда, мамлакатимизда амалга оширилаётган катта ислоҳотларда намоён бўлмоқда. Давлатимиз раҳбари таъкидлаганидек, Буюк соҳибқирон Амир Темур бобомиз Оқсарой пештоқига “Адолат – давлатнинг асоси ва ҳукмдорлар шиоридир”, деган ҳикматли сўзларни ёздиргани бежиз эмас, албатта. Ушбу улуғвор ғоя инсон қадр-қимматини олий даражага кўтариш борасидаги амалий ҳаракатларимиз пойдеворига айланди.\nТадбирда Мудофаа вазирлиги, Миллий гвардия ҳарбий хизматчилари Темур авлоди эканини исботлаб, ўз маҳартларини намойиш этди.\n– Бугун мамлакатимизда катта байрам. Соҳибқирон таваллуди куни. Давлатчилик соҳасида у кишига тенг келадиган инсон бўлмаган. Адолатли, маърифатли жамият қурган. «Куч – адолатда!» деб бежиз айтмаган, – дейди тарих фанлари доктори Ўктам Мавлонов. – Манбаларга қарасак, у жуда талабчан, қаттиққўл бўлган дейилади. Аммо зулм қилмаган.\nБугун Президентимиз юртимизда катта ислоҳотлар қилмоқда. Биз бобокалонимиз йўлидан бораяпмиз. У дунёда раҳмдилликдан, меҳрибонликдан бошқа сифат йўқ деган.\nЮртимизда Темур авлодларига эҳтиёж бор. Шу сабабли ёшларга катта эътибор берилмоқда.\nТадбирда Амир Темур ҳайкали пойига гуллар қўйилди.\nХ.Қодиров, Т.Мамадаминов (сурат), ЎзА


Ўзбекистон фуқароларининг Россия ҳудудида бўлиши тартиби тўғрисидаги битим тасдиқланади 2-12-2021, 22:46 | Zamin.uz\nИчки ишлар вазирлигининг «Халқаро шартномани тасдиқлаш тўғрисида»ги Президент қарори лойиҳаси муҳокамага қўйилди.\nҚарорга кўра, 2021 йил 17 июнь куни Тошкент ва Москва шаҳарларида имзоланган Ўзбекистон ва Россия ҳукуматлари ўртасидаги Ўзбекистон фуқароларининг Россия ҳудудида ва Россия фуқароларининг Ўзбекистон ҳудудида бўлишлари тартиби тўғрисидаги битим тасдиқланади.\nҲужжат лойиҳасига мувофиқ мазкур халқаро шартномани амалга ошириш учун масъул бўлган Ўзбекистон ваколатли органи этиб Ички ишлар вазирлиги белгиланади.\nТашқи ишлар вазирлиги Ўзбекистон томонидан мазкур халқаро шартноманинг кучга кириши учун зарур бўлган давлат ички тартиб-таомиллари бажарилгани ҳамда амалга ошириш учун масъул бўлган ваколатли орган белгилангани тўғрисида Россия томонига тегишли билдиришнома йўллайди.\nВазирлар Маҳкамаси ҳамда тегишли вазирлик ва идораларнинг раҳбарларига мазкур халқаро шартнома кучга кирганидан кейин белгиланган тартибда унинг қоидаларини амалга ошириш устидан назоратни таъминлаш вазифаси юкланади.\nМазкур қарор ижросини назорат қилиш Ўзбекистон бош вазири Абдулла Арипов ҳамда Президенти ҳузуридаги Хавфсизлик кенгаши котиби Виктор Маҳмудов зиммасига юкланади.\nАввалроқ Россия ҳукумати 150 минг ўзбекистонлик муҳожирнинг мамлакатга киришига қўйилган тақиқни олиб ташлагани, Россия Ички ишлар вазирлиги меҳнат мигрантлари учун электрон патентларни жорий этиш режаларини эълон қилгани тўғрисида хабар берилганди.\nЭслатиб ўтамиз, 2020 йилнинг сентябрь ойида Шавкат Мирзиёев «Хавфсиз, тартибли ва қонуний меҳнат миграцияси тизимини жорий этиш чора-тадбирлари тўғрисида»ги қарорни имзолаганди. Унда 2021 йил 1 январга қадар Россия ИИВнинг паспорт-виза хизмати ваколатхонасини Ўзбекистонда очиш ҳамда ушбу ваколатхонада вақтинчалик меҳнат фаолиятини амалга оширишга рухсатномани (патентни) тайёрлаш, расмийлаштириш ва бериш хизматларини кўрсатиш кўзда тутилган. Екатеринбург, Новосибирск, Самара, Уфа, Чимкент ва Истанбул шаҳарларида Ташқи меҳнат миграцияси агентлиги ваколатхоналарини очиш режалаштирилганди.\nЎша йилнинг декабрида Ўзбекистон Ташқи меҳнат миграцияси агентлиги ва Россия Паспорт-виза хизмати ҳамда Москва шаҳрининг Кўп тармоқли миграция маркази ўртасида ҳамкорлик тўғрисида келишувлар имзоланди. Ушбу ҳужжат Россияда меҳнат қилиш истагида бўлган Ўзбекистон фуқароларини ташкиллаштирилган ҳолда чиқиш жараёнларини соддалаштириши айтилганди. “Замин” янгиликларини “Инстаграм”да кузатиб боринг\nЯнгиликлар » Жамият » Ўзбекистон фуқароларининг Россия ҳудудида бўлиши тартиби тўғрисидаги битим тасдиқланади


АҚШдаги Капитолий биносига Чак Норрис ҳам ҳужум қилганмиди?\nAмерикалик актёр Чак Норрис 6 январь куни Вашингтондаги Капитолий биноси олдидаги намойишларда қатнашгани тўғрисида ижтимоий тармоқларда пайдо бўлган айбловларни рад этди. Бу ҳақда у ўзининг твиттерида ёзган.\n«Яқинда Вашингтондаги Капитолийдаги тартибсизликлар пайтида Чак Норрис қиёфаси борлигини билдим. Бу мен эмас, мен у ерда бўлмаганман», деб ёзган актёр. Норрис Aмерика жамиятида "ҳар қандай турдаги зўравонликка ўрин йўқ" деган фикрни билдирди. У ҳар доим қонун ва тартибни ҳимоя қилган ва бундан кейин ҳам ҳимоя қилишини қўшимча қилди.\nAввалроқ Чак Норрис AҚШнинг амалдаги президенти Дональд Трампни қўллаб-қувватловчи митингга чиққанликда гумон қилинганди. Гўё актёр акс этган фотосурат дастлаб Капитолийга ҳужум қилганларидан бири Метт Блэдсо томонидан чоп этилган ва кейинчалик расм ижтимоий тармоқларда пайдо бўлган.\nКиритилди: 11:44 13.01.2021. Ўқилди: 2733 марта. Фикрлар сони: 0 та.\nСамарқанд вилоят ҳокими ҳақидаги гап сўзлар ҳақиқатга яқинми? Эркинжон Турдимовга аслида нима бўлган эди?


Корея машина бозоридаги нархлар қандай?\nТехнология 14:50 / 12.06.2019 89767\nЯқинда Kun.uz журналисти Корея хизмат сафарида бўлиб қайтди. Сафар чоғида Жинжу шаҳридаги автомашина бозоридан ҳам репортаж тайёрланди. Ўша ердаги ўзбекларнинг айтишича, Жинжу шаҳар машина бозорларидаги нарх Кореянинг бошқа шаҳарларидан бир мунча қиммат.\n«Агар вақтинчалик яшаш даврида фойдаланишга машина олмоқчи бўлсангиз, интернетга юзланишингиз ёки бўлмаса, тўғридан-тўғри сотувчидан сотиб олганингиз маъқул.\nМисол учун, интернет орқали минишга яроқли Spark ёки Matiz русумли машиналарнинг эски турдагиларини 1000-1500 АҚШ долларига, ҳаттоки ундан арзонроқ нархга ҳам топишингиз мумкин», - дейди Кореяда меҳнат қилаётган муҳожирлардан бири Ҳайитбек ака.\nҚуйидаги видеороликда бир неча турдаги машиналар ҳақида маълумотлар йиғилиб, машина қачон ишлаб чиқарилгани, ҳозиргача қанча масофани босиб ўтгани ва доллардаги тахминий қиймати қанчалиги бўйича саволларга жавоблар берилган.


Ўзбекистонда жазони ўтаётган маҳкумлар сони маълум қилинди - Zamin.uz\nЎзбекистонда бугунги кунда 27,5 минг киши жазони ижро этиш муассасаларида жазо муддатини ўтамоқда. Бу ҳақда АОКАда бўлиб ўтган матбуот анжуманида Жазони ижро этиш бош бошқармаси Тарбиявий ва ижтимоий психологик ишларни ташкил этиш бошқармаси бошлиғи Жамшид Султонов маълум қилди.\nУнинг айтишича, жазони ижро этиш тизимидаги колонияларнинг сиғимига нисбатан сақланадиган жойларнинг 44 фоизи бўш. Кўпроқ оғир ва ўта оғир жиноят содир этган маҳкумлар жазо муддатини ўтамоқда.\n«Ўта оғир жиноятларга кўпроқ одам ўлдириш, гиёҳвандлик, фирибгарлик ва босқинчилик билан боғлиқ жиноятлар биринчи марта судланганлар орасида кўпроқ. Бошқа муқаддам судланган шахслар томонидан кўпроқ оғир турга кирувчи жиноятлар, ўғирлик шунга ўхшаш жиноятлар кўплигини айтишимиз мумкин» — деган Жамшид Султонов.\nЖазони ижро этиш бош бошқармаси даволаш профилактика ёрдамини ташкиллаштириш бўлими бошлиғи Баҳодир Юсупов жазони ижро этиш муассасаларида сақланаётган маҳбусларнинг 9 фоизи коронавирус касаллигига чалинганини билдирган. Уларнинг ўта оғир ҳолатда бўлган икки нафари муддатидан аввал озодликка чиқарилган.\nАнжуманда, шунингдек, мамлакатда 43 та жазони ижро этиш муассасаси ҳамда 11 та тергов ҳибсхонаси борлиги маълум қилинган. Муассасаларнинг 18 таси ёпиқ турдаги, 25 таси эса манзил-колония эканлиги айтилган.\n11 январь куни Олий Мажлис Қонунчилик палатасининг Мудофаа ва хавфсизлик масалалари қўмитаси томонидан ташкил этилган фракциялараро амалий мулоқотга бағишланган йиғилишда Ўзбекистонда 54 та жазони ижро этиш муассасаси мавжудлиги, уларнинг 18 таси ёпиқ турдаги, 25 таси манзил колония ва 11 таси тергов ҳибсхоналари эканлиги айтилганди. «Замин» янгиликларини «Вконтакти»да кузатиб боринг\nЯнгиликлар » Жамият » Ўзбекистонда жазони ўтаётган маҳкумлар сони маълум қилинди


Presidentʼs Cup. Ҳумоюн биринчи ракеткага қарши ярим финалда матч-болдан фойдалана олмади / Olamsport.com\nPresidentʼs Cup. Ҳумоюн биринчи ракеткага қарши ярим финалда матч-болдан фойдалана олмади\nТеглар : ТеннисСултоновЎзбекистон\nҚозоғистонинг Нур-Султан шаҳрида теннис бўйича “Челленжер“ туркумига кирувчи турнир ўзининг ҳал қилувчи палласига кирди.\nСоврин жамғармаси 135 400 АҚШ долларини ташкил қилувчи мусобақада ҳамюртимиз Ҳумоюн Султонов ҳам муваффақиятли иштирок этди. Кеча чорак финалда рейтингда ўзидан 246 поғона юқоридаги беларуслик Егор Герасимовни мағлуб этган вакилимиз бугун финал чиптаси учун россиялик Евгений Донскойга қарши кортга чиқди.\nУч сет давом этган драматик баҳс якунида дунё рейтингида 383-ўринни эгаллаб турган Ҳумоюн номдор рақибига 6:3, 1:6, 6:7(5:7), ҳисобида имкониятни бой бериб қўйди. Тай-брекда 5:2 ҳисобида ғалаба қозонаётган Султонов аввалига ўзининг иккита, кейин рақиб тўп узатишларини ютқазиб, якунда аламли мағлубиятга учради.\n21 июл 00:28:12\nЛекин, тенгма-тенг курашди, бола.


UzDaily.uz: “Ёш инновациячи” танловининг Республика босқичида 42 ихтирочи қатнашяпти \n“Ёш инновациячи” танловининг Республика босқичида 42 ихтирочи қатнашяпти\n2018-й. 03-июль 16:56\nТошкент, Ўзбекистон (UzDaily.uz) -- Тошкент вилоятининг Бўстонлиқ туманида жойлашган “Ёшлар оромгоҳи” да “Азиз ва ягонамсан, жонажон Ўзбекистоним!” шиори остида “Ёш инновациячи” кўрик-танловининг Республика босқичи бўлиб ўтмоқда. Унда танловнинг Қорақалпоғистон Республикаси, вилоятлар ва Тошкент шаҳри босқичида ғолибликни қўлга киритган 42 нафар ёш ихтирочи иштирок этишмоқда.\nЭслатиб ўтамиз, 4 июль куни танловнинг республика босқичи ғолибларининг тақдирлаш маросими бўлиб ўтади. O‘zLiDeP матбуот хизмати.


Сенинг юзинг – сенинг паролинг: iPhone X учун FaceID рекламаси тақдим қилинди\n08:38 / 11.07.2018 5006\nБармоқлар излари эндиликда ўтган аср. Энди инсон юзи ахборотга кириш учун восита ҳисобланади. Apple ўзининг YouTube-каналида iPhone X учун FaceID функциясининг янги рекламасини тақдим қилди.\nФойдаланувчилар реклама жуда қизиқарли ва ўзига жалб қилувчи чиққанини, ҳаттоки баъзилар уни бир неча марта такрор кўришганини таъкидлашган. Уларнинг маълум қилишича, бу реклама бошқаларига ўхшамайди: унда махсус эффектлар ва экшен саҳналар йўқ, бироқ бу уни бошқа рекламалардан ёмонроқ қилмайди.\nРолик сюжети эса қуйидагича: бир эркак саҳнада кўплаб томошабинлар олдида бошловчининг саволларига жавоб беришга уринади. Шунда бошловчи навбатдаги саволида ундан “Сиз эрталаб мобил банкингизга янги парол қўйгансиз. Парол қандай?” деб сўрайди.\nШунда эркак паролни эслашга ҳаракат қилади, уни ҳаяжон тутади, бироқ бунинг уддасидан чиқа олмайди. Томошабинлар эса бундан ҳайратдалар.\nКелинг, интригани сақлаб қолиб, роликнинг қандай тугашини ўзингиз кўринг.\n«Реклама тўғрисида»ги қонун янги модда билан тўлдирилди\nЯпонияда ўрамлар қандай бўлади?


PORTAL: МХХ зобити содир этган авария виртуал қабулхона назоратида\n27 феврал 2021, Тошкент вақти: 00:37\nЎзбекистон Миллий хавфсизлик хизмати чегара қўшинлари қўмондонлиги зобити Ш.М. 11 декабрь куни автомобиль бошқариб Шовот тумани турғуни 39 яшар Эркин Абдуллаевни уриб юборгани ва ярадорга ëрдам кўрсатмай воқеа жойидан қочиб кетганликда гумон қилинмоқда.\nЎзбекистон Миллий хавфсизлик хизмати чегара қўшинлари қўмондонлиги зобити Ш.М (Тўлиқ исми-шарифи Озодликда мавжуд.тахр.) 11 декабрь куни автомобиль бошқариб Шовот тумани турғуни 39 яшар Эркин Абдуллаевни уриб юборгани ва ярадорга ëрдам кўрсатмай воқеа жойидан қочиб кетганликда гумон қилинмоқда.\nХоразм вилояти ҳуқуқ-тартибот органларидаги Озодлик манбасининг маълум қилишича¸ воқеа юзасидан тергов бошланган. Машина уриб юборган яқинлари иддаосига кўра, МХХ зобитлари воқеани бости-бости қилишга уринишмоқда.\nЎзбекистон ИИВ лигидаги Озодлик манбасининг айтишича¸ бу воқеа юзасидан терговнинг бориши вазирлик назоратига олинган:\n-Порталга шикоят тушган бу борада. Виртуал қабулхонага Шовот туманидан Абдуллаев шикоят қилган. Бу шикоят бўйича терговнинг бориши вазирлик назоратига олинган дейди манба.\nМуҳим эслатма: Президент Мирзиёев порталига йўлламоқчи бўлган шикоятингиз нусхасини Озодликка ҳам йўллашни унитманг! Аризангиз тақдирини биргаликда кузатамиз!\nPORTALдаги бошқа мавзулар\n"Жаноб Мирзиёев, менга эр топиб беринг!"\nМирзиёев билан учрашмоқчи бўлган ҳуқуқ фаоли калтакланди


Ўзбекистон Республикаси Адлия вазирлиги - Сен – қудрат манбаи, саодат маскани, жонажон Ўзбекистон\n10:37:53 (GMT +5), Сш, 20 окт 2020\nСен – қудрат манбаи, саодат маскани, жонажон Ўзбекистон\nАдлия вазирлигида мамлакатимиз мустақиллигининг 29 йиллиги муносабати билан «Сен – қудрат манбаи, саодат маскани, жонажон Ўзбекистон!» шиори остида байрам тадбири бўлиб ўтди.\nБайрам тадбирида вазирлик раҳбарияти, марказий аппарати ходимлари иштирок этишди.\nТадбир аввалида вазир ўринбосар Бахром Кучкаров сўзга чиқиб Адлия вазирининг вазирлик ходимларига билдирган байрам табригини ўқиб эшиттирди. Байрам табригида: “...бир неча кундан сўнг мустақиллигимизнинг 29 йиллик байрамини нишонлаймиз. Ушбу байрам, аввало, ҳур ва озод яшаш, миллионлаб оилаларнинг фаровонлиги, фарзандларнинг ёруғ келажаги учун барча масъулиятни ўз зиммамизга олган ҳолда ташланган дадил қадам сифатида барчамиз учун қадрли”, дея таъкидланди.\nАйтишимиз керакки, сўнгги 4 йиллик давр ўзининг шиддати билан алоҳида эътирофга лойиқ. Хусусан, бу йиллар давомида Адлия вазирлиги ҳуқуқий ислоҳотларнинг марказида, таъбир жоиз бўлса, ҳуқуқ тизимининг юраги вазифасини ўтади ва ўтамоқда. Шу сабабдан, халқимизнинг адлия органларига нисбатан муносабати сезиларли даражада ижобий тарафга ўзгарганлиги билдирилди. Шунингдек, вазирликка юклатилган янги вазифалар., уларни амалга ошириш йўлидаги режалар халқ манфаатларини ҳимоя қилишдаги яна бир олдинган ташланган навбатдаги қадам эканлиги қайд этилди.\nТадбир давомида Давлатимиз мустақиллигимизнинг 29 йиллиги муносабати билан Президент фармонига биноан давлат мукофотларига сазовор бўлган ҳамда ўз самарали меҳнати, ҳуқуқ ижодкорлиги ва ҳуқуқни қўллаш амалиётини шакллантиришда қўшиб келаётган ҳиссаси учун рағбатлантирилган бир гуруҳ Адлия вазирлиги ва унинг тизимидаги ходимлар эътироф этилди.\nФурсатдан фойдаланиб, Адлия вазирлиги жамоаси ҳамюртларимизни Мустақиллигимизнинг 29 йиллиги муносабати билан чин дилдан табриклайди.\nУларга мустаҳкам соғлиқ, бахт-саодат ҳамда хонадонларига тинчлик - хотиржамлик, файзу - барака тилайди.


15:14 21 Июн 2018\n20:42 01.04.2016 (Янгиланган 21:16 01.04.2016) Ҳавола олиш\nЧеченистон республикаси олдида турган масалалар ечимини топиш учун чеченистонлик барча сиёсатчилар ва тадбиркорлар жалб қилинган. Уларнинг ҳаммаси ўз дастурини таклиф қилиши мумкин, деб баёнот қилди Рамзан Қодиров.\nТОШКЕНТ, 1 апр — Sputnik. Оппозициячилар томонидан мунтазам равишда танқид қилиб келинадиган Чеченистон раҳбари Рамзан Қодировнинг фикрича, “оппозиция” сўзини Америка ихтиро қилган. Бошқа давлатларни вайрон қилиш учун.\n"”Оппозиция” сўзини Америкада ихтиро қилишган, бошқа давлатларни вайрон қилиш, яъни ўлдириш учун”, — деди Қодиров, РИА Новостига берган интервьюси давомида.\nРоссия президенти Владимир Путин ўтган ҳафтада 2007 йилдан бери Чеченистонга раҳбарлик қилиб келаётган Қодиров янги сайловларда қатнашишига умид билдирди. Эслатиб ўтамиз, Қодировнинг республика раҳбари сифатида ваколати 5 апрел куни тугайди.\nҚодировнинг айтишича, у янги сайловларда қатнашиш-қатнашмасликни ҳал қилгани йўқ, “мен ҳокимиятга тиш-тирноғим билан тармашмайман”, дейди у ишонч билан.\n"Мен илк бор Чеченистон раҳбари вазифасини бажарувчи лавозимига тайинланганимда (2007-йилда), республикадан четда юрган ва шу регионга қачонлардир раҳбар бўлмоқчи бўлган барча чеченликларни тўпладим. Уларни таклиф қилиб: мени шу лавозимга тайинлашди, мен раҳбар вазифасини вақтинча бажариб турибман ва ҳаммангизни Чеченистонга таклиф қиламан, дедим. Истаган ерингизни олиб, дастурингизни менга кўрсатинг, деб таклиф қилдим. Хоҳласангиз шаҳарни, хоҳланг ишлаб-чиқариш саноатини, хоҳланг қишлоқ хўжалиги соҳасини олинг, истаган йўналишда фаолият юритишингиз мумкин, дедим. Асосийси, менга дастурни кўрсатинг, халқ учун нима қилиб бера оласиз, мен кўрай, дедим. Агар бунда иштирок этишни истамасангиз, унда халал берманг”, — ҳикоя қилади Қодиров.\nҚодировнинг фикрича, агар у ўшанда Чеченистон республикаси олдида турган масалаларни ечишга кўзи етмаганида, у раҳбарликни ўз зиммасига олмаган бўларди. “Шундан кейин деярли ҳаммаси ёрдам қилиб келмоқда. Тадбиркор ва сиёсатчиларимизнинг 99,9%. Ҳаммаси ёрдам қилмоқда, халқ ҳаётини фаровонлаштиришда иштирок этмоқда, ҳеч ким халал бермаяпти” – дейди республика раҳбари.\nҲозир ҳам, Қодировнинг айтишича, истаган одам Чеченистонга келиб ўз дастурини намойиш этиши мумкин. "Аллоҳ номи билан қасам ичаман, агар у ўз жамоаси билан шу регион учун янада кўпроқ қила олса, чечен халқи учун бир сўм ортиқча фойда бера олса, биз бу ишни топширамиз. Шу боис, биз ҳеч қачон бу ҳокимият ва амалдорлик курсисига чирмашмаймиз. Биз ҳеч қачон амалдор бўлишни орзу қилмаганмиз. Шунчаки, тақдир тақазоси билан шу ишни бажариб турибмиз”, деди Қодиров.\n39 яшар Чеченистон раҳбарининг айтишича, ярим умрини раҳбарликка бағишлаганидан кейин, у бошқача яшаб ҳам кўрмоқчи. “Нима қилибди? Мен ҳам одамман, оилам бор, нормал ҳаёт кечиришни хоҳлайман, ҳотиржамликни истайман”, — дейди Қодиров.


2020 йилнинг 1 январь кунидан ИИВ Давлат йўл ҳаракати хавфсизлиги хизматининг барча ЙПХ ходимлари хизматни мобиль камерадан фойдаланган ҳолда ўташни бошладилар.\nТОШКЕНТ, 3 янв – Sputnik. ЙПХ ходимлари мобиль камерадан фойдаланган ҳолда хизмат ўташни бошладилар. Бу ҳақда Ўзбекистон ИИВ ЙҲХББ ахборот хизмати маълум қилди.\nХизмат давомидаги мулоқот мобиль камерага ёзиб олиниб, келгусида ҳайдовчи томонидан ноқонуний хатти-ҳаракатлар содир этилганда асл ҳолатни исботлаш учун видеоёзувдан фойдаланилади.\nҚолаверса, мобил камерали тизим ходимларнинг хизматни хушмуомалалик асосида ўташига, зиддиятли ёки коррупция ҳолатларининг олдини олишга хизмат қилади.\nХодимнинг хатти-ҳаракатлари устидан ариза ва шикоятлар билдирилганида, ушбу видеоёзувлар ҳолатга ойдинлик киритишга ёрдам беради.\nШунингдек, ушбу янги қурилма юзасидан аҳолидан келган саволларга ойдинлик киритилган.\nУнга кўра ЙПХ ходими ҳайдовчига, унинг содир этган қоидабузарлиги видеотасвирини кўрсатиб беришга мажбур эмас, барча хизматга жалб этилаётган ходим мобиль камерадан фойдаланган ҳолда хизмат ўтайди. ЙПХ ходимининг мобиль камерасиз хизмат ўташига йўл қўйилмайди.\nШунингдек, ҳайдовчилар хизматни мобиль видеокамерасиз олиб бораётган ЙПХ ходимига ҳужжатларни тақдим этмаслик ҳуқуқига эгадир.


Ислом илм-фан ва техника ривожига тўсқинлик қилганми? | FargonaZiyo.uz\nИслом илм-фан ва техника ривожига тўсқинлик қилганми?\nIn: Долзарб, РУКНЛАР\nКўпинча нохолис Ғарб тарихчилари, ҳаттоки айрим замондош зиёлиларимиз Ислом динини илм-фан, техника ривожига бепарво бўлганликда, гоҳо тўсқинлик қилганликда айблашга ўрганиб қолишган. Баъзилар ҳатто мусулмонларнинг бугунги кунда техника тараққиётидан орқада қолганининг бош сабабларини ана шунга тўнкашга уринишади.\nАслида шундай бўлганмиди? Тарихга холис назар, тоза виждон билан ёндошадиган ҳар бир инсофли киши бу даъволарда ҳақиқат йўқлигини осонгина тушуниб олади. Сабаби Ислом – илм дини, Пайғамбар алайҳиссаломга нозил қилинган илк ваҳий Аллоҳнинг «Ўқи!» деган фармони илоҳийяси билан бошланган. “Илм» сўзи Қуръони каримнинг 811 жойида турли маънолар билан келган. Пайғамбаримиз Муҳаммад алайҳиссалом бешикдан қабрагача илм излашни, Чин каби олис ўлкада бўлса ҳам, бориб илм ўрганишни муслим ва муслимага шарт қилиб қўйдилар. Ўрта асрлар эса исломий илм-фан, техника энг гуллаб-яшнаган, ўзига хос Уйғониш даври бўлган. Бунга холис тарих шоҳидлик бериб турибди.\nБиргина XVI—XVII асрларда Ислом оламида илмнинг турли соҳаларида 86000 уламо фаолият кўрсатган. Мусулмон дунёсида матбаачилик айрим иқтисодий сабабларга кўра, Ғарбдан юз йил ортда қолганига қарамай, Ислом ўлкаларидаги кутубхоналарда юз минглаб жилд гўзал ва нодир китоблар бўлган. Ваҳоланки, ўша пайтда Оврўпа қироллик кутубхонасида 100 жилд китоб бор эди, холос.\nҲаттоки, жуда кўп Ғарб тарихчиларининг ўзлари ҳам Оврўпа илм-фанни, адабиётни асосан Ислом ҳазорасидан ўрганганини тан олиб ёзишади ва ўша пайтнинг даҳо\nуламоларига миннатдорчилик изҳор этишади. Ислом олимларининг Аллоҳ берган иқтидори, илм-фан соҳасидаги кашфиётлари ҳақиқатан ҳам дунё ҳавас қилгулик, ҳайратда қолгулик даражада эди.\nМовароуннаҳр диёридан чиққан Мусо Муҳаммад ал- Хоразмий, Аҳмад ал-Фарғоний, Абу Наср Форобий, Абу Али ибн Сино, Абу Райҳон Беруний каби олимларнинг номлари Ислом ҳазорасидан ташқарига чиқиб, Оврўпа илм-фанида ҳам ўчмас из қолдирди. Масалан, Ал-Хоразмий алгебра фанига асос солди, «алгебра» истилоҳи унинг “Ал-китоб ал-мухтасар фи ҳисоб АЛ-ЖАБР ал-муқобала» рисоласидан олинган. Олимнинг номи эса «алгоритм» шаклида фанда абадий ўрнашиб қолди. Унинг “Зиж»и Оврўпада ҳам, Шарқда ҳам фалакшунослик (астрономия) ривожланишига катта туртки бўлди. Алломанинг арифметикага оид рисоласи XII асрдаёқ Испанияда севилиялик Иоанн томонидан қайта ишланиб, шу асосда дарслик ёзилган. Алгебрага доир яна бир рисоласи ҳам 1145 йили Севилияда Роберт Честер томонидан лотинчага таржима қилинган. Ғарб олими Ж.Сартон ўзбек олимини «ўз даврининг энг буюк математиги ва агар барча шарт-шароитлар назарга олинса, даврларнинг ҳам энг буюкларидан бири», деб атаган.\n«Ислом ҳазораси» китобидан\nPrevious Post: SMS орқали талоқ берса тушадими?\nNext Post: Бу ерда тарих яратилмоқда


17:39 / 30.10.2015\nЎзбек эстрадаси вакилларидан бири Жасур Умиров “Инстаграм” ижтимоий тармоғидаги саҳифасига оёқларини маъмурининг тиззаси устига қўйган ҳолда тушган суратини эълон қилгани, мазкур фото ижтимоий тармоқларда кенг тарқалиб кетгани сабабли “Ўзбекнаво” эстарада бирлашмаси томонидан огоҳлантирилди. Бу ҳақда “Ўзбекнаво” эстрада бирлашмаси лицензия бўлими бошлиғи Одилжон Абдуқаххоров Kun.uz сайтига берган интервьюсида маълум қилди.\n“Жасур Умиров билан боғлиқ масалада санъаткорнимас, балки унинг маъмурини кўпроқ айбдор деб биламан, - деди Одилжон Абдуқаххоров. - Чунки маъмур санъаткорнинг имижини яратиш, унинг хатти-ҳаракатларини тартибга солиб юриш учун ҳам пул олаяпти. Маъмур хонандани тартибга солиб юриши лозим. Нима учун эл эътиборидаги санъаткор оёқларининг суратларини оммага эълон қилар экану, маъмур бунга беписанд муносабатда бўлиши керак?”\nО.Абдуқаххоровнинг фикрича, бу каби беписандликлар натижасида санъаткор эртага бундан ҳам оғирроқ ишларни қилиши ҳам мумкин. “Кечирасизу, шундай маъмурлар борки, хонандалар улар билан бемаслаҳат бирорта ҳам иш қилмайди. Бир-бирини қаттиқ ҳурмат қилади, керак бўлса, санъаткор ўз маъмуридан чўчиб туради”, - дея сўзини давом эттирди “Ўзбекнаво” эстрада бирлашмаси вакили.\n“Ўзбекнаво” эстрада бирлашмаси лицензия бўлими бошлиғи Одилжон Абдуқаххоров билан бўлиб ўтган интервьюнинг тўлиқ матнини қуйидаги ҳавола орқали ўқишингиз мумкин.


Ягона портал: 2021 йили ишга тушадиган 60 та янги хизмат тасдиқланди - Terabayt.Uz\nЯгона портал: 2021 йили ишга тушадиган 60 та янги хизмат тасдиқланди\nЎзбекистон Республикаси Президентининг Олий Мажлисга йўллаган мурожаатномасида 2021 йилнинг охирига қадар электрон давлат хизматларини 60 тага кўпайтириб, улар сонини 300 тага, масофавий хизматлар улушини эса камида 60 фоизга етказиш зарурлигини таъкидлаганди.\nАввалроқ «2021 йилда давлат хизматларини устувор равишда электрон шаклга ўтказиш бўйича чора-тадбирлар дастури» тақдим қилингани ҳақида хабар берилганди.\nЎҚИНГ: Оператордан янги акция: ҳар ойда бешта хизмат мутлақо бепул!\nЎзбекистон Республикаси Ахборот технологиялари ва коммуникацияларини ривожлантириш вазирлиги томонидан тайёрланган лойиҳада 2021 йилда талабгорлиги юқори бўлган 60 та давлат хизматини Ягона интерактив давлат хизматлари порталида (my.gov.uz) жорий қилиш кўзда тутилган.\nМазкур дастур лойиҳаси кенг жамоатчилик муҳокамасидан ўтди ва Ўзбекистон Республикаси Бош вазири томонидан тасдиқланди. Бу тўғрида Электрон ҳукумат лойиҳаларини бошқариш маркази хабар бермоқда.\nДастурга кўра, давлат бошқаруви органлари, вазирлик ва идоралар томонидан анъанавий тарзда ёки бошқа манбалар орқали электрон кўрсатилаётган талабгорлиги юқори бўлган давлат хизматларини Ягона интерактив давлат хизматлари портали орқали кўрсатишни йўлга қўйиш белгиланган.\nЙил давомида жами 60 та янги хизматлар ишга туширилади. Бугунги пандемия шароитида талабгир хизматларнинг онлайн шаклда, қулай тарзда тақдим этилиши аҳолига нафақат енгиллик беради, балки уларнинг идорама-идора юриб, касалликка чалиниши эҳтимолининг ҳам олдини олади.\nЎҚИНГ: Энди электрон ҳукумат хизматлари телефонингизда! (+видео)\n60 та янги хизмат рўйхатига:\nФуқароликка қабул қилиш учун ариза юбориш;\nАвтомобилни техник кўрикдан ўтказиш учун онлайн тўловларини амалга ошириш;\nРеспубликадан чиқишга чекловлар мавжудлигини текшириш;\nИш даромадлари тўғрисида маълумотнома олиш;\nШахсий жамғариб бориладиган пенсия ҳисобварағи ҳолати ҳақида маълумот олиш;\nОлий ўқув юртларига ҳужжатларни қабул қилиш;\nАвтотранспорт воситасини давлат рақами ва техник паспортини ўзгартириш учун ариза юбориш;\nОлий таълим муассасаларининг магистратурасига ўқишга кириш учун ҳужжатларини топшириш;\nМеҳнат дафтарчасидан кўчирма олиш;\nСайлов участкасини аниқлаш ёки ўзгартириш ҳамда шу каби долзарб ва талабгир хизматлар киритилган.\nУшбу дастурда давлат хизматларини тўлиқ масофадан кўрсатиш бўйича жараёнларни автоматлаштириш ва хизмат кўрсатиш босқичларини максимал даражада оптималлаштириш мақсад қилинган.\n#иловалар #Ўзбекистон #Ягона интерактив давлат хизматлари портали #веб-сервислар #Portal #онлайн сервислар #Электрон ҳукумат лойиҳаларини бошқариш маркази


Тезкор хабар! ФИФА марказлашган тартибдаги ЖЧ саралаш ўйинларини бекор қилади / Olamsport.com\n01 апр 11:25\nТезкор хабар! ФИФА марказлашган тартибдаги ЖЧ саралаш ўйинларини бекор қилади\nТеглар : Саудия АрабистониФИФАЎзбекистон\nОсиё жамоалари жаҳон чемпионати саралаш босқичининг кейинги учрашувларини марказлашган тартибда ўтказиши белгилаб қўйилганди.\nЛекин бу усул кўп терма жамоаларларга маъқул келмади ва баъзи жамоалар ФИФАга буни бекор қилиш таклифи билан чиқди. Масалан, "C" гуруҳи иштирокчиси Эрон қолган 4та ўйиндан учтасини ўз майдонида ўтказиши лозим эди, бироқ марказлашган мусобақа сабаб эндиликда Баҳрайнга боришга мажбур. Эронликлар уйда асосий рақиблари Баҳрайн, Гонконг ва Ироқ билан ўйнашлари керак эди.\nШунингдек, "G" гуруҳида Шарқий Осиё давлатлари - Вьетнам, Малайзия, Таиланд ва Индонезиянинг БААга боришига тўғри келади. Негаки ОФК қолган ўйинларни БААда ўтказишни лозим топган. Бу ҳам жамоаларнинг норозилигига сабаб бўлди. Саралашда иштирок этаётган бир нечта давлатларнинг ёзма аризаси туфайли ФИФА марказлашган мусобақани беқор қилиш ҳақида бир тўхтамга келди.\nБуёғига катта эҳтимол билан ўйинлар яна уй-меҳмон тарзида давом эттирилади. Фақат бунинг учун янги саналар эълон қилиниши кутилмоқда. Агар шундай бўлса, Ўзбекистон терма жамоаси Тошкентда Сингапурни қабул қилиб, меҳмонда Яман ва Саудия Арабистони билан ўйнайди.


Ижтимоий тармоқда истеъмолчидан пост - Истеъмолчилар ҳуқуқларини ҳимоя қилиш Агентлиги\nИстеъмолчи ижтимоий тармоқда (https://ogoh.uz/27498) қолдирган постда: “Корзинка” дўконида маҳсулотда кўрсатилган нарх билан кассадаги нархда кескин тафовут борлиги айтиб ўтилган. Мурожаатда айтиб ўтилишича, 1 кг оғирликдаги батончик конфети нархи маҳсулот қайдномасида 29 990 сўм этиб кўрсатилган. Бироқ, касса чекида нарх деярли икки баробарга кўп, яъни 49 990 сўм этиб кўрсатилган.”\nИстеъмолчилар ҳуқуқларини ҳимоя қилиш агентлиги томонидан мазкур постда келтирилган ҳолатни ўрганиш жараёнида ҳақиқатан ҳам истеъмолчи харид қилиш жараёнида маҳсулот нархномасида тақдим этилган маълумотдан ортиқча 20 000 сўм олиб қолинган. Яъни 29 990 сўм ўрнига 49 990 сўм пул тўланган. Мазкур муаммо техник носозлик сабаб юзага келгани маълум бўлди ва қисқа фурсатда бу камчилик бартараф этилди.\nЎз ўрнида “ANGLESEY FOOD” хорижий корхона МЧЖ харидорга ўз узрини сўраган ҳолда, компенсация – зарар ўрнини қоплаш мақсадида мазкур конфетдан 1кг истеъмолчига тақдим этилиши ёки унинг хоҳишига кўра ортиқча олинган 20 000 сўм пулни қайтариб беришини маълум қилган. Шунингдек, ташкилот ходимлари билан суҳбатда истеъмолчининг ижтимоий тармоқдаги аккаунтини топишнинг иложи бўлмагани учун у билан боғланиб бўлмаётганлиги ҳам маълум қилинган.\nCategories: Муаммо: мурожаат ва натижа, Янгиликлар 24.01.2022